Diari Oficial de la Generalitat Valenciana


Sumari del DOGV 6791, del 07-06-2012 (2012/5541)

ORDE 23/2012, de 25 de maig, de la Conselleria d'Educació, Formació i Ocupació, per la qual es convoquen diferents tipus de beques i ajudes per al foment de la investigació científica i el desenrotllament tecnològic a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6791

Data del DOGV
:   07-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/5541


Data del document
:   25-05-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Correcció d'errades

Anàlisi jurídica

ORDE 23/2012, de 25 de maig, de la Conselleria d'Educació, Formació i Ocupació, per la qual es convoquen diferents tipus de beques i ajudes per al foment de la investigació científica i el desenrotllament tecnològic a la Comunitat Valenciana. [2012/5541]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, ha establit en l'article 52.2 que la Generalitat establirà el seu propi sistema de ciència i tecnologia, i promourà la seua articulació i la cooperació entre els seus agents a fi de fomentar el desenrotllament tecnològic i la innovació per a recolzar el progrés i la competitivitat empresarial de la Comunitat Valenciana. Per això, l'article 79.1 establix que la Generalitat promourà la cooperació entre els agents públics i privats que constituïxen el sistema valencià d'investigació, desenrotllament i innovació.  
La Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, està orientada a crear les condicions adequades per a aconseguir nous i ambiciosos objectius d'investigació perquè contribuïsquen al progrés científic, industrial, econòmic i social de la Comunitat Valenciana. En consonància, el programa 542.50, Innovació, Transferència i Suport a Infraestructures, que s'inclou en els pressupostos de la Generalitat per a cada exercici, establix i dota d'un sistema d'ajudes a la investigació els objectius bàsics de la qual són el foment de la investigació científica, el desenrotllament tecnològic i la innovació en l'àmbit de la Comunitat Valenciana.   
La Llei 3/2010, de 5 de maig, de la Generalitat, d'Administració Electrònica de la Comunitat Valenciana; el Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat; el Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, i el Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic establixen i regulen la utilització de mitjans telemàtics en les actuacions administratives, i preveuen expressament les ajudes que es convoquen en esta orde com a procediments i tràmits susceptibles de la tramitació a través del Registre Telemàtic de la Generalitat.  
Per tot això, fent ús de les atribucions que em conferixen l'article 28 de la Llei 5/1983, de 30 de desembre, de la Generalitat, del Consell, vista la proposta del director general d'Universitat, Estudis Superiors i Ciència de data 24 d'abril de 2012 i de conformitat amb esta.  
  
  
ORDENE  
  
Primer  
Es convoquen les beques i ajudes que a continuació es detallen, i s'aproven les bases per les quals es regirà la seua concessió, que s'inclouen com a annexos de la present orde:  
1) Normes generals de procediment d'aplicació a tots els annexos de la present orde (annex I).  
2) Ajudes per a la contractació de personal investigador en formació de caràcter predoctoral, Programa VALi+d (annex II).  
3) Renovació de les ajudes per a la formació de personal investigador de caràcter predoctoral (annex III).  
4) Beques per a estades de becaris i contractats predoctorals en centres d'investigació fora de la Comunitat Valenciana (annex IV).  
5) Beques per a l'estada de personal investigador estranger en centres d'investigació de la Comunitat Valenciana, programa Santiago Grisolía (annex V).  
6) Ajudes per a la contractació de personal investigador en formació en fase postdoctoral, Programa vali+d (annex VI).  
7) Ajudes per a recolzar la contractació de personal investigador doctor del Programa Ramón y Cajal, per part de centres d'investigació (annex VII).  
8) Beques per a estades de personal investigador doctor en centres d'investigació radicats fora de la Comunitat Valenciana (annex VIII).  
9) Ajudes per a la realització de projectes d'I+D per a grups d'investigació emergents (annex IX).  
10) Ajudes per a grups d'investigació de qualitat contrastada (annex X).  
11) Programa Prometeu per a grups d'investigació d'excel·lència (annex XI).  
12) Ajudes per a l'organització i difusió de congressos, jornades i reunions de caràcter científic, tecnològic, humanístic o artístic de caràcter internacional (annex XII).  
13) Ajudes per a la promoció de la investigació dels parcs científics de les universitats (annex XIII).  
14) Ajudes per a estades de personal investigador en empreses de la Comunitat Valenciana (annex XIV).  
15) Ajudes a grups d'investigació per a la constitució i acreditació de les xarxes d'excel·lència (ISIC) Instituts Superiors d'Investigació Cooperativa (annex XV).  
  
Segon  
Esta convocatòria arreplega accions que s'han de realitzar durant l'any 2013, sense perjuí del que disposa la base 5 de l'annex I. Les concessions estaran condicionades a l'existència de crèdit adequat i suficient per a això en els pressupostos de la Generalitat per a l'any 2013. La convocatòria es finançarà amb càrrec a la línia T4015, del programa pressupostari 542.50 Investigació, Transferència Tecnològica i Suport a Infraestructures, del pressupost de gastos de la Generalitat.   
En compliment del que preveu l'article 47.11 del text refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat per a l'any 2013, per resolució de la Conselleria d'Educació, Formació i Ocupació, es donarà publicitat a l'import global màxim destinat a la concessió de les ajudes previstes en la present disposició.  
El pagament anticipat serà possible si la Llei de Pressupostos de la Generalitat per a l'any 2013 així ho establix.  
Durant l'any 2012 tan sols es podrà arribar al moment processal anterior al de resolució de concessió.  
  
DISPOSICIÓ ADDICIONAL  
  
S'ha aplicat el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les ajudes que es convoquen en la present orde no estan subjectes a l'article 107.1 del Tractat de Funcionament de la Unió Europea, pel caràcter d'estes, per tractar-se d'activitats primàries dels centres d'investigació, i per anar dirigides a un col·lectiu que no complix el requisit de l'avantatge econòmic per a una empresa, per la qual cosa no es produïx falsejament de la competència que afecte els intercanvis comercials entre els estats membres.  
  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència perquè dicte les resolucions i instruccions necessàries per a l'aplicació i interpretació de la present orde, i es delega en ell la facultat per a resoldre la concessió o denegació de les beques i ajudes a què es referix esta convocatòria, l'autorització i disposició del crèdit, i l'autorització de les propostes de pagament necessàries d'estes, i la resta d'actes de gestió comptable necessaris per a l'execució de la resolució.  
  
  
Segona  
La present orde produirà efectes des de l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, d'ara en avant LRJPAC, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Formació i Ocupació, en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 25 de maig de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET  
  
  
ANNEX I  
  
Normes generals de procediment d'aplicació a tots els annexos de la present orde  
  
Base 1. Objecte i àmbit de la convocatòria  
La concessió, en règim de publicitat, objectivitat i concurrència competitiva, dels diferents tipus de beques i ajudes que es convoquen per la present orde, es regiran per les següents bases generals i comunes a totes estes i per les específiques que per a cada una s'establixen en els corresponents annexos. Als efectes previstos en esta convocatòria, la referència a centre d'investigació inclou les universitats públiques i privades.  
  
Base 2. Sol·licituds  
1. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: .  
2. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Formació i Ocupació. Els sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats a continuació, excepte que en cada un dels annexos se'n fixe un altre de distint.  
La sol·licitud es presentarà, junt amb la documentació requerida en cada cas, en els registres dels centres d'investigació on l'investigador proponent tinga la seua vinculació estatutària o laboral. En el cas que el centre d'investigació no dispose de registre d'entrada, la sol·licitud s'haurà de presentar en un registre oficial dins del termini indicat. En el cas que els sol·licitants opten per presentar la seua sol·licitud en una oficina de Correus d'Espanya, ho faran en sobre obert perquè cada imprés siga datat i segellat per separat pel personal de Correus abans de ser certificat.  
Els centres d'investigació presentaran les sol·licituds rebudes en qualsevol dels llocs assenyalats en l'article 38.4 de la LRJPAC, llevat que en l'annex corresponent s'especifique un altre lloc.  
3. La presentació de la sol·licitud comportarà l'autorització a l'òrgan gestor per a demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Hisenda i Administració Pública, que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions, aprovat per Reial Decret 887/2006, de 21 de juliol. No obstant això, els que sol·liciten estes ajudes i beques podran acreditar directament el compliment de les mencionades obligacions per mitjà de l'aportació de les certificacions corresponents. Estan exonerades d'esta obligació les beques o ajudes d'esta convocatòria destinades expressament a finançar estudis, quan siguen percebudes directament per les persones individuals beneficiàries.  
La residència a la Comunitat Valenciana s'acreditarà per mitjà de certificat d'empadronament en un municipi d'esta.  
  
4. A la sol·licitud s'acompanyarà la documentació exigida per a cada convocatòria concreta en l'annex corresponent. En tot cas s'adjuntarà declaració responsable de no estar incurs en les prohibicions previstes en l'article 13 de la Llei 38/2003, General de Subvencions.  
  
A més, en el cas d'entitats privades, llevat que la documentació ja es trobe en poder de l'administració actuant, l'imprés de sol·licitud s'acompanyarà de còpia dels estatuts o documentació acreditativa de la constitució de l'entitat sol·licitant, i còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, estes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que preveu l'article 7 de la Llei 11/2003, de 10 d'abril, sobre l'Estatut de les Persones amb Discapacitat.  
  
5. En totes les convocatòries, excepte que es preveja una altra cosa en l'annex corresponent, les sol·licituds hauran de comptar amb la firma del representant legal de l'entitat i de l'investigador o investigadora responsable del projecte. En el cas de presentació telemàtica de sol·licituds, la firma de la persona que tinga la representació legal de l'entitat s'acreditarà per mitjà de la relació firmada de totes les propostes que l'òrgan d'investigació presente.   
6. Només s'admetrà una sol·licitud per persona o investigador principal per a cada una de les ajudes i beques establides en els annexos de la present orde, llevat que s'hi especifique una altra cosa.  
7. La documentació de les sol·licituds desestimades o denegades podrà ser retirada per les persones interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Formació i Ocupació. Passat eixe termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
8. Els projectes d'investigació han de referir-se a les activitats primàries dels centres d'investigació sol·licitant. Queden exclosos d'esta convocatòria la realització de projectes d'investigació sota contracte amb tercers.  
  
Base 3. Requisits de la convocatòria  
Els sol·licitants hauran de reunir els requisits que s'establixen en cada una de les beques o ajudes a la finalització del termini de presentació de sol·licituds, llevat que en l'annex corresponent s'especifique un altre termini.   
  
Base 4. Termini de presentació  
El termini de presentació de sol·licituds serà d'un mes des de l'endemà de la publicació en el DOCV de la present orde, llevat que en l'annex corresponent s'especifique un altre termini. Finalitzat este termini, o el que s'establisca en els annexos corresponents, els centres disposen de deu dies naturals per a presentar les sol·licituds rebudes en qualsevol dels llocs assenyalats en l'article 38.4 de la LRJPAC.  
  
  
Base 5. Abast plurianual  
D'acord amb el que establix l'article 16 de la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, les ajudes i beques convocades en els annexos II, V, VI, IX, XI i XV tindran abast plurianual. La concessió de les dites ajudes i beques queda condicionada a l'existència de crèdit adequat i suficient en els pressupostos de la Generalitat de les anualitats corresponents.  
  
Base 6. Instrucció del procediment  
1. El Servici de Política Científica, d'ofici, impulsarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució, així com per a realitzar les propostes de cada fase comptable que corresponguen en execució d'esta.  
2. Si la documentació aportada és incompleta es requerirà, en el servidor d'informació de la Conselleria d'Educació, Formació i Ocupació (), o per qualsevol mitjà que permeta tindre constància de la seua recepció per l'interessat, les entitats o persones sol·licitants perquè, en el termini de 10 dies esmenen la falta o acompanyen els documents preceptius, amb advertència que si no ho fan, es considerarà que desistixen de la seua sol·licitud, d'acord amb el que establix l'article 71 de la LRJPAC i amb els efectes previstos en l'article 42.1 de l'esmentada llei. Addicionalment, també podrà comunicar-se la dita incidència per correu electrònic. Durant el període d'esmena no es podrà modificar l'objecte i condició de la sol·licitud presentada.  
  
3. Les ajudes regulades en la present orde s'atorgaran en règim de concurrència competitiva i, per això, en virtut del que preveu l'article 59.6.b) de la Llei 30/1992, de 26 de novembre, les notificacions es realitzaran per mitjà de publicació en la pàgina web de la Conselleria d'Educació, Formació i Ocupació (), i produiran tots els efectes de notificació efectuada.  
4. Les ajudes i beques objecte de regulació en esta orde no establiran cap vinculació, laboral o administrativa, entre les persones beneficiàries i la Generalitat.  
  
Base 7. Avaluació  
D'acord amb l'article 22 de la Llei 38/2003, de 17 de novembre, General de Subvencions, una comissió avaluadora composta per qui tinga la direcció del Servici de Política Científica i dos tècnics adscrits al dit servici, que elevarà la corresponent proposta de resolució al director general d'Universitat, Estudis Superiors i Ciència, en el termini màxim de quinze dies des de la seua constitució. Només la documentació aportada en la sol·licitud inicial serà remesa per a avaluació. La comissió avaluadora demanarà l'assessorament de l'Agència Valenciana d'Avaluació i Prospectiva (AVAP), de l'Agència Nacional d'Avaluació i Prospectiva (ANEP) o de persones expertes designades pel director general d'Universitat, Estudis Superiors i Ciència.  
  
  
Base 8. Selecció i resolució  
1. D'acord amb el que disposa l'article 27 de la Llei 38/2003, General de Subvencions, quan l'import de la proposta de resolució siga inferior al que figura en la sol·licitud presentada, s'instarà la persona beneficiària a modificar la seua sol·licitud per a ajustar els compromisos i condicions a la subvenció atorgable. La modificació haurà de realitzar-se en el termini màxim de deu dies des de la notificació de la proposta de resolució. Si la persona beneficiària no realitza la modificació en el termini assenyalat, es considerarà que desisistix de la seua sol·licitud de subvenció.  
2. Vista la proposta de l'òrgan col·legiat previst en la base 7, la concessió o denegació de les ajudes s'acordarà per resolució del director general d'Universitat, Estudis Superiors i Ciència, per delegació de la consellera d'Educació, Formació i Ocupació. La resolució del procediment es notificarà a les persones interessades d'acord amb el que preveu l'article 58 i següents de la LRJPAC i la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web abans mencionada. Esta publicació substituirà la notificació de conformitat amb el que preveu l'article 59.6.b) de la mencionada Llei 30/1992. Als efectes del que disposa l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
  
3. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos a partir de la data de finalització del termini de presentació de sol·licituds, excepte que en el corresponent annex se n'especifique un altre. El còmput d'este termini s'interromprà durant el termini requerit per a l'esmena per l'interessat. Transcorregut el dit termini sense que haja recaigut una resolució, es considerarà desestimada la sol·licitud de concessió d'ajuda, en els termes que preveu l'article 44 de LRJPAC.  
4. L'import de les beques i ajudes regulades en esta orde en cap cas podrà ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de realitzar la persona beneficiària. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
  
Base 9. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a qui fa referència l'article 14 de la Llei 38/2003, de 17 de novembre, General de Subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió, i a justificar la seua realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de 2013, llevat que s'establisca un termini diferent en l'annex que regula la convocatòria. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Universitat, Estudis Superiors i Ciència, per a la seua autorització o denegació, si és procedent.  
b) Acreditar, davant de la Direcció General d'Universitat, Estudis Superiors i Ciència, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
d) Comunicar a la Direcció General d'Universitat, Estudis Superiors i Ciència l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que disposa l'article 30.4 de la Llei General de Subvencions.  
  
e) Reintegrar, quan corresponga, segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre una còpia del document acreditatiu del reintegrament a la Direcció General d'Universitat, Estudis Superiors i Ciència. En este últim cas el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar l'ajuda. De conformitat amb el que disposa l'article 13.2.g de la Llei 38/2003, General de Subvencions, no podran obtindre la condició de persones beneficiàries d'estes ajudes les entitats que no es troben al corrent en el pagament d'obligacions per reintegrament de subvencions.  
f) Quan les entitats beneficiàries hagen d'aportar, d'acord amb el que establix l'article 47 bis del text refós de la Llei d'Hisenda Pública de la Generalitat, garanties per a la bestreta de subvencions, la garantia consistirà en aval bancari per import igual a la quantitat anticipada, incrementada en l'1% d'esta.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
h) Destinar els béns al fi concret per al qual es va concedir la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.  
i) Les entitats beneficiàries hauran de realitzar les operacions necessàries per a distingir els costos i el finançament de les activitats no econòmiques, que es financen a través d'esta convocatòria, d'aquelles que sí que tenen un caràcter econòmic.  
j) Difondre els resultats de les investigacions objecte de subvenció.  
k) La resolució d'adjudicació suposa l'acceptació expressa per part dels beneficiaris de les ajudes i beques a ser inclosos en la llista pública que s'arreplega en l'article 7, apartat 2 lletra d del Reglament (CE) 1828/2006, de la Comissió, de 8 de desembre de 2006.   
  
Base 10. Gastos subvencionables  
Les ajudes i beques previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en el dit article. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
  
Base 11. Seguiment i control de les actuacions  
1. El director general d'Universitat, Estudis Superiors i Ciència establirà els procediments adequats per a això, i designarà, si és el cas, els òrgans, comissions o persones expertes que considere necessaris per a realitzar les oportunes actuacions de seguiment i comprovació de l'aplicació de l'ajuda.  
2. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.   
3. L'incompliment total o parcial dels requisits i obligacions establits en la present orde i la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament anticipat, reintegrament total o parcial de l'ajuda concedida, junt amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient d'esta.  
b) Incompliment de la finalitat per a la qual va ser concedida la beca o ajuda.  
c) Quan resulte acreditada, a través del seguiment que de les accions subvencionades efectue la Direcció General d'Universitat, Estudis Superiors i Ciència, la inadequació del gasto efectivament realitzat al proposat i adjudicat.  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els dits indicis.  
  
Base 12. Justificació de les ajudes   
1. Les persones beneficiàries d'estes ajudes, de conformitat amb el que disposa l'article 14.b de la Llei de Subvencions, hauran d'acreditar la realització de l'activitat d'investigació i el compliment de la finalitat que determine la concessió i gaudi de la subvenció.  
2. Sense perjuí del que disposen els successius annexos, així com de les instruccions que puga dictar el director general d'Universitat, Estudis Superiors i Ciència, les entitats beneficiàries estaran obligades a presentar, en el termini establit per a cada annex, la documentació següent com a justificació del pagament de les ajudes rebudes:  
a) Les universitats públiques valencianes, el Consell Superior d'Investigacions Científiques i les entitats de l'article 64 del text refós de la Llei d'Hisenda Pública de la Generalitat Valenciana, justificaran les ajudes per mitjà d'una certificació expedida per l'òrgan competent on s'expresse que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa del gasto realitzat es troba en les dependències d'esta, a disposició de la Direcció General d'Universitat, Estudis Superiors i Ciència, de la Intervenció General de la Generalitat i de la Sindicatura de Comptes, i adjuntaran una relació detallada dels gastos realitzats en les actuacions recolzades per esta subvenció.  
b) Les restants entitats públiques o privades hauran de presentar els originals i còpies dels justificants dels gastos realitzats com a conseqüència de les actuacions recolzades per esta subvenció, a nom de l'entitat beneficiària, expedits d'acord amb la normativa vigent. Per a la justificació dels gastos de personal realitzats es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.  
c) Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, General de Subvencions. Si concorre el supòsit previst en l'apartat 3 de l'article 31 de la Llei 38/2003, de 17 de novembre, General de Subvencions, s'hauran de presentar les ofertes sol·licitades. Quan l'elecció no recaiga en l'oferta econòmica més avantatjosa, haurà de justificar-se l'elecció.  
d) Aquelles entitats que estiguen exemptes d'IVA hauran de remetre un certificat acreditatiu d'este punt.  
3. El termini per a la presentació de les justificacions acabarà el 20 de febrer de 2014 en el cas de les entitats de l'apartat a) de la present base i el 30 de novembre de 2013 per a les entitats restants, llevat que es fixe un termini distint en la resolució de concessió.  
4. De conformitat amb el que establix l'article 73 del Reglament de Subvencions, aprovat pel Real Decret 887/2006, de 21 de juliol, els justificants originals presentats es marcaran amb una estampilla, i en esta s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.   
  
Base 13. Cessió de dades  
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
  
Base 14. Principis que han de respectar els grups d'investigació  
1. Els projectes hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
2. Els projectes que impliquen la investigació en humans o la utilització de mostres d'origen humà hauran d'atindre's al que disposa la Llei 14/2007, de 3 de juliol, d'Investigació Biomèdica.  
3. Els projectes que comporten assajos clínics hauran de complir el que preveu el Reial Decret 223/2004, de 6 de febrer, pel qual es regulen els assajos clínics amb medicaments.  
4. Els projectes que impliquen experimentació animal hauran d'atindre's al que disposa la normativa vigent i, en particular, el Reial Decret 1201/2005, de 10 d'octubre, sobre protecció dels animals utilitzats per a experimentació i altres fins científics.  
5. Els projectes que impliquen la utilització de centres modificats genèticament hauran d'atindre's al que disposa la Llei 9/2003, de 25 d'abril, sobre la Utilització Confinada, Alliberament Voluntari i Comercialització de Centres Modificats Genèticament, i el Reial Decret 178/2004, de 31 de gener, pel qual s'aprova el reglament general que la desplega.  
6. Els projectes que impliquen la utilització d'agents biològics hauran d'ajustar-se al que establix la Llei 31/1995, de 8 de novembre, de Prevenció de Riscos Laborals, i els reials decrets que la despleguen, quant als riscos relacionats amb l'exposició a agents biològics.  
  
  
Base 15. Responsabilitats   
La Generalitat queda exonerada i no és responsable dels danys i els perjuís que puguen sobrevindre en relació amb l'activitat objecte de subvenció.   
  
Base 16. Normativa d'aplicació  
a) La Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per Llei 4/1999 (LRJPAC).  
b) El Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana.  
c) La Llei de Pressupostos de la Generalitat per a l'exercici al qual corresponen les ajudes.  
d) La Llei 38/2003, de 17 de novembre, General de Subvencions.  
e) El Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
f) El Reial Decret 63/2006, de 27 de gener, pel qual s'aprova l'Estatut del personal investigador en formació.  
g) La Llei 11/2007, de 22 de juny, d'Accés Electrònic dels Ciutadans als Servicis Públics.  
h) El Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
i) La Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic.  
j) La Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
  
  
ANNEX II  
  
Ajudes per a la contractació de personal investigador en formació de caràcter predoctoral, Programa VALi+d  
  
Base 1. Objecte  
1. L'objecte de la present convocatòria és la concessió d'ajudes dirigides a la contractació, pels centres d'investigació, de personal investigador en formació de caràcter predoctoral.  
  
Base 2. Beneficiaris de les ajudes   
Les entitats beneficiàries d'estes ajudes són els centres d'investigació de la Comunitat Valenciana.  
  
Base 3. Persones sol·licitants  
Les persones que opten a la seua contractació com personal investigador en formació deuran reunir, a la finalizació del termini de presentació de les sol·licituds la totalitat dels requisits següents:  
  
a) Tindre la nacionalitat espanyola, o ser nacional d'un estat membre de la Unió Europea, o ser estranger amb autorització o permís de residència o d'estada per estudis a Espanya, si és el cas.  
b) Residir a la Comunitat Valenciana.  
c) Estar en possessió d'un títol espanyol de grau, llicenciat, arquitecte, enginyer, enginyer tècnic o diplomat, finalitzat després de l'1 de gener de 2010. La data de finalització d'estudis de la titulació requerida podrà ser posterior a l'1 de gener de 2006 per a aquelles persones que s'hagen dedicat a l'atenció i cura de fills menors de sis anys entre l'1 de gener de 2007 i el 31 de desembre de 2009.  
  
d) Estar admeses en un programa oficial de doctorat en la seua fase d'investigació.   
e) Posseir una nota mitjana de l'expedient acadèmic del títol de grau, llicenciat, arquitecte, enginyer, enginyer tècnic o diplomat igual o superior a 7,5 punts.   
La nota mitjana de l'expedient acadèmic s'obtindrà d'acord amb el que preveu el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i de validesa en tot el territori nacional. En el cas que en la certificació oficial no conste la nota mitjana de l'expedient acadèmic, s'haurà de presentar un certificat de finalització d'estudis i nota mitjana de l'expedient acadèmic en base 10, expedit per la universitat.  
f) No estar en possessió del títol de doctor o doctora.   
  
Base 4. Duració de les ajudes  
La duració de les ajudes és de tres anys. La data d'inici dels contractes estarà determinada en la resolució de concessió i serà posterior a l'1 de gener de 2013.  
A més de finalitzar pel transcurs del termini establit, l'ajuda finalitza en el moment que s'obtinga el títol de doctor o doctora. No obstant això, podran sol·licitar a la Direcció General d'Universitat, Estudis Superiors i Ciència, en el termini d'un mes des de la lectura i defensa de la tesi doctoral, continuar disfrutant del contracte fins al màxim del període concedit per a eixa anualitat.  
La dita sol·licitud anirà acompanyada de la documentació següent:  
- Informe específic del treball a realitzar en el dit període.  
- Informe del director o directora del treball de tesi, sobre la conveniència del treball a realitzar i de l'ampliació del període.  
Del període màxim de gaudi de l'ajuda es descomptaran els períodes en què s'haja disfrutat d'altres beques o ajudes equivalents per la seua anàloga naturalesa, atenent criteris com l'objecte, la quantia, el procés de selecció o altres, i pel temps disfrutat d'esta durant la fase d'investigació del programa de doctorat.   
  
Base 5. Dotació, caràcter i condicions de gaudi del contracte  
1. La Generalitat aportarà 16.800 euros per any de contracte, que serà la quantitat mínima bruta que rebrà la persona contractada. A més, aportarà la quantitat necessària per a cobrir els costos socials del contracte corresponents a la dita quantitat.  
2. Els centres podran incrementar amb càrrec als seus propis pressupostos la quantia de l'ajuda que s'establix en la present convocatòria.   
  
3. Els contractes hauran de formalitzar-se en el termini que s'establisca en la resolució d'adjudicació.  
4. El personal investigador contractat col·laborarà en tasques docents com a mínim de tres ETCS anuals, i podrà impartir fins a un màxim de sis ETCS anuals, d'acord amb les normes de l'entitat contractant.   
  
  
Base 6. Formalització de les sol·licituds  
1. Termini i lloc de presentació.  
a) El personal investigador presentarà la seua sol·licitud i la documentació requerida en els registres dels organismes d'investigació on haja de tindre la seua vinculació laboral des de l'1 fins al 20 de setembre de 2012.   
En el cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de deu dies naturals per a presentar les sol·licituds davant de qualsevol dels llocs assenyalats en l'article 38.4 de la LRJPAC.  
2. L'imprés de sol·licitud anirà acompanyat dels documents següents:  
a) Copia del títol espanyol de grau, llicenciat, arquitecte, enginyer, enginyer tècnic o diplomat.  
b) Currículum de la persona sol·licitant.  
c) Certificat emés per la secretària del centre en què conste l'obtenció del títol i la nota mitjana de l'expedient acadèmic en base 10 tant de la titulació de grau, llicenciat, enginyer, enginyer tècnic o diplomat i de la titulació de màster o si és el cas dels crèdits cursats que possibiliten l'accés al programa de doctorat en la seua fase d'investigació.  
  
d) Certificat d'estar admés en un programa de doctorat en la seua fase d'investigació.   
e) Memòria descriptiva del projecte d'investigació que es pretén realitzar, segons l'esquema següent:  
- Antecedents i estat actual del tema. Bibliografia més rellevant  
- Objectius concrets de la investigació  
- Metodologia  
- Pla de treball  
- Vinculació de l'activitat proposada a les línies d'investigació del grup d'acollida  
f) En el cas de persones que s'acullen al supòsit establit en la base 3 c) hauran d'aportar una fotocòpia del llibre de família i un certificat de la vida laboral emés per la Seguretat Social.  
3. Només podrà presentar-se una sol·licitud per cada persona candidata. Cada tutor o director de tesi podrà presentar un sol candidat o candidata com a màxim.  
4. El centre beneficiari comprovarà que la documentació presentada s'ajusta als requisits establits en esta convocatòria i no és contrària a la normativa del centre, així com el seu compromís d'acceptar les normes regulades en esta convocatòria. Les sol·licituds hauran de comptar amb la conformitat del representant legal, o persona en qui delegue, de l'entitat en què es desitge realitzar el treball d'investigació i del director o directora de la investigació. Per a omplir este requisit en les sol·licituds telemàtiques amb certificat de firma digital, els centres d'investigació aportaran una relació de les persones sol·licitants firmada per qui exercisca la representació legal de l'entitat en matèria d'investigació i els directors o directores de tesi.  
5. Si el centre desitja incrementar la seua participació en els costos socials dels investigadors contractats, segons el que regula la base 5.2, haurà d'aportar el compromís de cofinançament que figura en la pàgina web de la Direcció General d'Universitat, Estudis Superiors i Ciència.   
  
  
Base 7. Avaluació i selecció de candidats  
La comissió de selecció tindrà en compte els criteris següents:  
a) Nota mitjana de l'expedient acadèmic de la persona preseleccionada. Esta nota serà la mitjana ponderada de la titulació de grau, llicenciat, arquitecte, enginyer, enginyer tècnic o diplomat i del títol oficial de màster o, si és el cas, dels crèdits cursats que possibiliten l'accés al programa de doctorat (70%).  
b) Avaluació de la memòria descriptiva del projecte d'investigació i del currículum de sol·licitant (30%).  
La comissió avaluadora prevista en l'annex I fixarà la nota mitjana mínima per cada àrea de coneixement ANEP.  
  
Base 8. Obligacions  
Són obligacions del centre d'investigació:  
a) Formalitzar un contracte laboral a temps complet d'acord amb l'article 48.1 de la Llei Orgànica 6/2001, de 21 de desembre, d'Universitats, per a les universitats públiques, i amb la legislació aplicable a cada institució en la resta dels centres.  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen neccessaris per al desenrotllament normal de la seua activitat.  
c) Recolzar la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos, i altres activitats relacionades amb la seua investigació.  
d) Vigilar que el personal investigador contractat realitze amb aprofitament l'activitat investigadora, ajustant-se a les normes de treball i disposicions reglamentàries del centre on aquell es duga a terme.  
  
e) Vetlar perquè el personal investigador contractat romanga en el centre d'aplicació del contracte, amb el mateix director de tesi o projecte. Qualsevol alteració o incidència que afecte les condicions sota les quals es va concedir l'ajuda haurà de ser autoritzada per la Direcció General d'Universitat, Estudis Superiors i Ciència i necessitarà la conformitat dels centres i investigadors implicats.   
f) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no disfrutat pel personal investigador contractat.   
g) El tutor o director de tesi serà la persona responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
h) Comunicar a la Direcció General d'Universitat, Estudis Superiors i Ciència la lectura i defensa de la tesi doctoral en el termini d'un mes des que es produïsca, i s'haurà de presentar en el dit termini una còpia del resguard de la sol·licitud del títol de doctor.   
  
Base 9. Incompatibilitat  
Esta ajuda és incompatible amb qualsevol altra ajuda, beca o contracte d'anàloga naturalesa o d'aquelles altres que perjudiquen la finalitat investigadora i la normativa de l'ajuda i/o es produïsquen en el seu mateix horari. També serà incompatible amb qualsevol altra percepció econòmica quan la normativa que la regula així ho establisca.   
  
Base 10. Seguiment de les ajudes als contractes  
1. La Direcció General d'Universitat, Estudis Superiors i Ciència realitzarà anualment un seguiment científic sobre el treball realitzat pel personal investigador contractat. Per a la qual cosa dos mesos abans de finalitzar cada any de contracte, el personal investigador contractat haurà de remetre, a través dels centres perceptors de l'ajuda, el seu pla d'investigació avalat pel tutor o director de tesi, així com les avaluacions efectuades sobre el pla per part de la comissió acadèmica.   
  
2. Finalitzat el contracte, incloent-hi la renúncia d'este, la institució contractant haurà de remetre a la Direcció General d'Universitat, Estudis Superiors i Ciència, en el termini de tres mesos, un resum explicatiu de la labor realitzada pel personal investigador contractat, i de qualsevol altra activitat exercida, amb un informe del director o tutor de tesi sobre els resultats i el grau de formació adquirit.  
  
Base 11. Justificació de les ajudes  
Els centres beneficiaris de les ajudes hauran d'efectuar la justificació d'acord amb el que establix la base 12 de l'annex I de la present orde.   
  
  
ANNEX III  
  
Renovació de les ajudes per a la formació de personal investigador de caràcter predoctoral  
  
Base 1. Objecte  
L'objecte de la present convocatòria és la renovació de les ajudes per a la formació predoctoral d'aquelles persones que han obtingut una beca o ajuda a l'empara de l'Orde de la Conselleria d'Educació, de 24 d'octubre de 2008. Les ajudes es renovaran fins a aconseguir un màxim de 24 mesos, tenint en compte el període total de gaudi de 48 mesos de la fase de beca i la de contracte.  
  
Base 2. Dotació de les ajudes  
La dotació econòmica a les entitats beneficiàries serà de 24.000 euros, per a atendre el finançament dels conceptes següents:  
a) els contractes del personal investigador en formació, amb una retribució de 16.800 euros anuals, que seran abonats per les entitats beneficiàries en 14 pagues.  
b) la quota empresarial a la Seguretat Social.  
c) si és el cas, una dotació addicional, que haurà de destinar-se als gastos derivats de la seua participació en cursos, congressos o jornades científiques, humanístiques o tecnològiques i del desenrotllament del treball de camp (accés a instal·lacions o consulta de fons bibliogràfics o documentals) en el marc del projecte d'investigació, i amb l'autorització del director del projecte de tesi doctoral.  
La quantia de l'ajuda serà proporcional a la duració del contracte en l'exercici pressupostari.  
  
Base 3. Sol·licituds i documentació  
Les entitats beneficiàries hauran de presentar un imprés normalitzat de sol·licitud al qual s'acompanyarà la documentació següent:  
a) Un informe del personal investigador en formació sobre el treball d'investigació realitzat i els resultats obtinguts que incloga el pla de treball del període per al qual es demana la renovació.  
b) Un informe de la persona directora de la tesi que avalue el treball realitzat i la necessitat de renovació.  
c) Declaració responsable del personal investigador de continuar mantenint els requisits previstos en la seua orde de convocatòria.  
  
Base 4, La presentació de sol·licituds  
La sol·licitud per a la renovació es presentarà en el termini comprés entre l'1 i el 30 de novembre de 2012 en qualsevol dels llocs assenyalats en l'article 38.4 de la LRJPAC.  
  
Base 5. Justificació de les ajudes  
Els centres beneficiaris de les ajudes hauran de justificar d'acord amb la base 12 de l'annex I de la present orde.  
  
  
ANNEX IV  
  
Beques per a estades de becaris i contractats predoctorals en centres d'investigació fora de la Comunitat Valenciana  
  
Base 1. Objecte  
L'objecte d'esta convocatòria és la concessió de beques per a estades del personal investigador en formació, en centres d'investigació de fora de la Comunitat Valenciana i que tinguen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.  
  
Base 2. Persones beneficiàries  
Podrà beneficiar-se d'estes beques el personal investigador en formació el contracte o beca del qual estiga finançat per la Generalitat a l'empara d'una orde de la conselleria competent en matèria d'educació, per la qual es convoquen diferents tipus de beques i ajudes per al foment de la investigació científica i el desenrotllament tecnològic a la Comunitat Valenciana. Hauran de tindre i mantindre eixes mateixes condicions durant el període de realització de l'estada.  
No podran sol·licitar esta ajuda els qui hagen sigut beneficiaris d'esta en convocatòries anteriors, excepte quan l'estada siga per a consulta bibliogràfica o documental.  
  
Base 3. Duració i període de realització de les estades  
1. El període de realització de l'estada subvencionada haurà de ser entre l'1 de gener i el 31 de desembre de 2013.  
2. L'estada haurà de realitzar-se en un únic centre d'investigació, radicat fora de la Comunitat Valenciana, preferiblement en l'estranger, i tindrà una duració ininterrompuda mínima de 3 mesos i màxima de 9 mesos, excepte en els casos següents:   
a) Les estades en centres d'investigació radicats a Espanya seran com a màxim de 3 mesos.  
b) Quan l'objecte de l'estada siga exclusivament la consulta bibliogràfica o documental, la seua duració no podrà excedir 1 mes.  
  
Base 4. Formalització de sol·licituds  
1. Les sol·licituds es presentaran en el termini i lloc establits en l'annex I.  
2. L'imprés de sol·licitud anirà acompanyat dels documents següents:  
a) Memòria del treball d'investigació a desenrotllar per la persona sol·licitant, en la qual es justifique l'oportunitat de l'estada, la seua duració i el lloc en què es realitzarà. Haurà de comptar amb el vistiplau de la persona directora o tutora de la tesi.  
b) Currículum, en el cas de ser diferent de l'aportat en la sol·licitud inicial de la beca.  
  
Base 5. Criteris d'avaluació  
Els criteris que s'establixen per a l'avaluació d'estes activitats són els següents:  
a) Currículum (30%).  
b) Interés cientificotècnic i repercussions de l'estada proposada en el mateix treball d'investigació (50%).  
c) Qualitat i prestigi del centre receptor (20%).  
  
Base 6. Quantia i duració de les beques  
1. La resolució de concessió d'estes beques n'establirà la duració i la resta de condicions.  
2. Les beques consistiran en una dotació mensual per a gastos d'allotjament i manutenció de 600 euros quan l'estada es realitze en un centre radicat a Espanya i de 1.000 euros quan l'estada s'efectue en un centre estranger, i una ajuda per al viatge d'anada i tornada al centre de destinació, que tindrà una quantia de 300 euros.  
3. En aquells supòsits que impliquen un rèdit econòmic de la persona beneficiària inferior al corresponent a un mes natural, la prestació econòmica serà proporcional al dit període.  
  
Base 7. Compatibilitat   
Estes beques són compatibles amb el gaudi del contracte de formació de personal investigador de caràcter predoctoral de la Generalitat i incompatibles amb qualsevol altra obtinguda per a la mateixa finalitat objecte d'esta convocatòria.  
  
Base 8. Renúncia  
Les renúncies que es produïsquen entre les persones beneficiàries podran ser cobertes amb l'adjudicació de noves beques a les persones sol·licitants següents per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
  
Base 9. Obligacions de les persones beneficiàries  
Les persones beneficiàries estaran obligades a:  
a) En el termini d'un mes des de la notificació de la concessió de la beca, haurà d'aportar-se el certificat del centre receptor d'acceptació de l'estada de la persona beneficiària durant les dates sol·licitades. La falta de presentació d'este document per la persona beneficiària en el dit termini, suposarà la renúncia a l'ajuda. Durant este termini presentaran també el document original de domiciliació bancària.   
b) No es podrà modificar el centre de destinació sol·licitat una vegada concedida la beca.   
c) Comunicar a la Direcció General d'Universitat, Estudis Superiors i Ciència la seua incorporació a la universitat o centre d'investigació de destinació dins dels vint dies següents a la data en què es produïsca, indicant l'adreça postal als efectes de notificacions, i, si és el cas, l'adreça electrònica. En cas de no comunicar la incorporació en el termini esmentat, es considerarà que renuncia a l'ajuda concedida.  
  
d) Ajustar la seua actuació a les normes del centre d'investigació a què s'incorporen i exercir la seua activitat en règim de dedicació exclusiva.  
e) Notificar expressament qualsevol canvi en les condicions de l'estada subvencionada, i, prèviament a la realització d'esta, per mitjà d'un escrit dirigit a la Direcció General d'Universitat, Estudis Superiors i Ciència per a la seua autorització. L'incompliment de la dita notificació podrà donar lloc a la modificació de la resolució de concessió.  
  
f) Comptar amb una assegurança d'accidents, d'assistència mèdica i de responsabilitat civil, l'àmbit de cobertura de la qual incloga el país de destinació, que haurà de ser subscrit per l'entitat a què estiguen adscrites. No estaran obligades a subscriure una assegurança d'assistència mèdica en el cas d'estades en països membres de la Unió Europea i de l'Espai Econòmic Europeu, o en països amb conveni bilateral en matèria de Seguretat Social que preveja l'assistència sanitària per a persones treballadores desplaçades.  
g) Remetre a la Direcció General d'Universitat, Estudis Superiors i Ciència, en el termini d'un mes des de la finalització de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat de la persona directora del treball o, si és el cas, la de la persona directora de la institució o centre on s'ha realitzat l'estada.  
- Certificat de l'estada emés per la persona representant legal del centre de destinació en què consten les dates d'inici i finalització de l'estada, i que haurà de comptar amb el vistiplau de la persona responsable de l'equip o grup científic receptor.  
L'incompliment d'esta obligació podrà ocasionar el reintegrament de les quantitats rebudes.   
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no disfrutat de l'estada.  
  
  
  
ANNEX V  
  
Beques per a l'estada d'investigadors estrangers en centres d'investigació de la Comunitat Valenciana, Programa Santiago Grisolía  
  
Base 1. Objecte  
L'objecte d'esta convocatòria és la concessió de beques per a estades de personal investigador en organismes d'investigació de la Comunitat Valenciana. La seua finalitat és el suport a les tasques d'investigació i desenrotllament, i va dirigit a persones que hagen obtingut una titulació per una institució no espanyola de l'Espai Europeu d'Educació Superior o d'acord amb els sistemes educatius estrangers aliens al dit espai, que permeta l'accés a ensenyances de màster universitari, en l'àrea científica que corresponga al projecte d'investigació a què desitge adscriure's.  
  
  
Base 2. Projectes  
Els projectes per als quals es realitzarà l'estada pel personal seleccionat per a estes beques seran proposats pels centres d'investigació de la Comunitat Valenciana, i seran seleccionats per resolució del director general d'Universitat, Estudis Superiors i Ciència, d'acord amb el que establix el present annex, i seran publicats en la següent adreça d'Internet: La selecció es realitzarà atenent la distribució dels projectes per àrees de coneixement ANEP.  
  
Podran proposar projectes, per mitjà del seu centre d'investigació i com a investigadors responsables de l'estada, el personal investigador doctor, que tinga vinculació estatutària o contractual en el moment de la sol·licitud, i que haurà de mantindre almenys durant el període d'execució de l'ajuda. Els dits investigadors hauran de ser investigadors principals d'un projecte d'investigació vigent, finançat per plans nacionals d'I+D o per programes marc de la Unió Europea. A més, el personal investigador haurà de tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de 2 projectes d'I+D del pla nacional o de programes marc de la Unió Europea, amb una duració superior a un any.  
Este punt haurà d'acreditar-se per la unitat responsable en matèria d'investigació de l'entitat.   
A la sol·licitud s'acompanyarà un resum del projecte i el document dels resultats científics en matèria d'investigació de la persona proponent del projecte en els últims sis anys, previst en la pàgina web de la Direcció General d'Universitat, Estudis Superiors i Ciència. Esta documentació serà objecte d'avaluació per a la selecció dels projectes objecte d'aplicació de les beques.  
Els criteris per l'avaluació del projectes seran els següents:  
a) Mèrits del investigador responsable del projecte (60%).  
b) Qualitat del projecte (40%).  
  
Base 3. Duració de la beca  
El període de gaudi de les beques serà de dos anys o fins a l'obtenció del títol de doctor si és anterior al dit termini. Si complit el període de beca, la persona beneficiària acredita l'obtenció del títol de màster universitari o haver superat els requisits per a obtindre'l, podrà sol·licitar l'ampliació d'un període addicional de beca de fins a dotze mesos, a fi d'ampliar el seu període com a investigador.  
  
Base 4. Dotació de la beca  
1. La dotació de les beques serà de 1.200 euros bruts mensuals, quantitat a la qual es realitzarà la retenció d'IRPF corresponent. La dita quantitat es lliurarà a la persona beneficiària per mensualitats anticipades, sempre que siga possible. En aquells supòsits previstos en esta convocatòria que impliquen un rèdit econòmic a la persona beneficiària inferior al corresponent a un mes natural, la prestació econòmica serà proporcional al dit període.  
2. A més, la beca inclou una dotació addicional de:  
a) 1.600 euros, que hauran de destinar-se als gastos de viatge i d'establiment a la Comunitat Valenciana de la persona beneficiària, durant el primer any de la beca.  
b) 1.200 euros cada any, que hauran de destinar-se, quan siga procedent, a les taxes dels crèdits del seu programa de màster universitari, durant els dos primers anys de la beca.  
La dotació addicional, serà a càrrec de l'organisme d'investigació a què s'adscriga la persona beneficiària, que a més haurà de contractar, a càrrec seu, una assegurança d'accidents, de responsabilitat civil, i quan siguen ciutadans de països sense concert amb la Seguretat Social espanyola, o quan les cobertures d'este concert siguen insuficients, una assegurança d'assistència mèdica. Estes assegurances hauran de cobrir el total del període de duració de la beca.  
  
Base 5. Requisits de les persones candidates  
Per a optar a estes beques serà necessari el compliment dels requisits següents dins del termini de presentació de sol·licituds:  
a) Posseir una titulació que permeta l'accés a ensenyances de màster universitari per una institució no espanyola de l'Espai Europeu d'Educació Superior o d'acord amb els sistemes educatius estrangers aliens al dit espai, en l'àrea científica que corresponga al projecte d'investigació a què desitge adscriure's i haver-hi finalitzat els estudis després de l'1 de gener de 2011.  
b) Posseir un coneixement, en l'àmbit de la conversació, de l'espanyol o de l'anglés adequat per al desenrotllament de les tasques pròpies de la formació proposada.  
c) No estar en possessió del títol de doctor.   
  
Base 6. Formalització de presentació de persones candidates proposades  
El personal investigador responsable dels projectes aprovats en la base 2 de la present convocatòria, proposarà a un màxim de tres persones candidates a la beca d'acord amb el que establix la base 8 d'esta convocatòria. Els investigadors principals dels projectes aprovats seran els encarregats de seleccionar els candidats a la beca.   
  
A la dita proposta haurà d'adjuntar un certificat emés pel responsable en matèria d'investigació de l'entitat en què es faça constar que tots els candidats proposats complixen els requisits establits en la convocatòria.  
L'entitat demanarà i custodiarà la següent documentació dels candidats:  
a) Fotocòpia del document nacional d'identitat, del document equivalent en el cas de nacionals d'estats membres de la Unió Europea.  
  
b) Fotocòpia del passaport en vigor, en el cas de ciutadans estrangers no residents en territori espanyol.  
c) Fotocòpia del certificat acadèmic oficial, on figuraran la titulació que es posseïsca i les qualificacions obtingudes i les seues dates, amb una traducció a l'espanyol.  
d) Fotocòpia del títol o del depòsit per a l'expedició d'este.  
  
e) Currículum actualitzat de la persona sol·licitant.  
f) Memòria sobre la seua participació en el projecte d'investigació.  
g) Dos cartes de referència.  
h) Documentació acreditativa del coneixement de l'espanyol o de l'anglés.  
  
Base 7. Termini de presentació  
1. El personal investigador doctor presentarà les seues propostes de projectes en el registre d'entrada de l'organisme d'investigació a què estiga adscrit en el termini previst en l'annex I.   
2. El termini de presentació de la proposta de persones candidates a la beca serà de un mes a partir de l'endemà de ser publicada, en l'adreça d'Internet: , la resolució del director general d'Universitat, Estudis Superiors i Ciència, per la qual se seleccionen els projectes d'investigació.  
  
Base 8. Avaluació i selecció de persones candidates  
L'avaluació de sol·licituds es realitzarà d'acord al barem següent:  
  
a) Expedient acadèmic (30%).  
b) Mèrits curriculars, relacionats amb el projecte sol·licitat (20%).  
  
c) Adequació de la memòria als requeriments específics del projecte sol·licitat (30%).  
d) Cartes de referència (20%).  
La valoració serà realitzada per les entitats de destinació on es realitze el projecte. A estos efectes, el personal investigador responsable dels projectes d'investigació, en el moment de presentació de la proposta de les persones candidates, acompanyarà una proposta de les persones preseleccionades, ordenades per la puntuació aconseguida.  
  
  
Base 9. Obligacions  
1. Les persones beneficiàries estaran obligades a:  
a) Incorporar-se al centre d'investigació corresponent en el termini previst en la resolució de concessió. Si no s'incorpora en els terminis previstos, es considerarà que renuncia a la beca, excepte si està disfrutant de les suspensions previstes en la present orde.   
b) Realitzar les activitats i complir els objectius previstos en els seus programes de formació i especialització en la investigació amb aprofitament, atenint-se a les normes de funcionament del centre en què realitze les seues activitats.  
c) Presentar en la Direcció General d'Universitat, Estudis Superiors i Ciència, en el termini d'un mes des de la finalització de la beca, independentment de la causa que motive la finalització, una memòria de tot el treball realitzat en el període global subvencionat i els resultats obtinguts.  
2. L'entitat receptora estarà obligada a notificar la incorporació de la persona beneficiària de la beca a la Direcció General d'Universitat, Estudis Superiors i Ciència dins dels 10 dies següents a la data en què es produïsca.  
  
Base 10. Règim d'incompatibilitats  
El gaudi d'una beca a l'empara d'esta convocatòria és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte els que puguen rebre com a complements provinents de projectes d'I+D+i i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica i de les ajudes complementàries finançades per la Comissió Europea per a fomentar la formació i mobilitat d'investigadors. Les persones beneficiàries i les entitats receptores hauran de comunicar a la Direcció General d'Universitat, Estudis Superiors i Ciència qualsevol causa d'incompatibilitat.  
  
Base 11. Suspensió de les beques  
El director general d'Universitat, Estudis Superiors i Ciència podrà autoritzar l'ajornament de la incorporació de la persona beneficiària a l'entitat receptora, si així se sol·licita, per raons justificades, amb la conformitat del personal investigador responsable i de qui tinga la representació legal de l'entitat, per un període no superior a tres mesos des de la data indicada en la resolució de concessió. Si no s'incorpora una vegada conclòs el termini concedit, es considerarà que renuncia a la beca. El període ajornat no podrà ser recuperat.  
En les interrupcions motivades per les situacions de baixa per malaltia o accident, risc durant l'embaràs i descans per maternitat o paternitat, degudament acreditades, la Direcció General d'Universitat, Estudis Superiors i Ciència podrà autoritzar la suspensió temporal del gaudi de la beca. Durant estes interrupcions es continuarà percebent el 100% de la beca i el període interromput podrà recuperar-se sempre que les disponibilitats pressupostàries ho permeten. Les interrupcions per maternitat no podran ser superiors a les setze setmanes, amb l'única excepció dels casos de part múltiple, en que este termini pot ampliar-se en dos setmanes més per cada fill a partir del segon.  
  
En el cas de les interrupcions voluntàries per causes diferents de les indicades en el paràgraf anterior, la Direcció General d'Universitat, Estudis Superiors i Ciència podrà autoritzar la interrupció temporal del gaudi de la beca, i no es podrà recuperar el temps interromput. Els períodes d'interrupció no podran ser superiors a sis mesos en el transcurs de la beca i les seues possibles renovacions, i no comportaran el pagament de cap dotació.  
  
Base 12. Renúncies  
1. Les renúncies hauran de ser comunicades a la Direcció General d'Universitat, Estudis Superiors i Ciència en el termini de tres dies a partir del moment en què es produïsquen, i produiran efecte des de la data de la baixa efectiva.  
2. Les renúncies o baixes que es produïsquen entre el personal becari de nova concessió, dins dels tres primers mesos del període de gaudi de la beca, podran ser cobertes amb l'adjudicació de beques a les persones sol·licitants següents per l'orde de reserva establit, per a cada projecte, si és el cas, per resolució del director general d'Universitat, Estudis Superiors i Ciència.  
  
Base 13. Seguiment de les ajudes  
La Direcció General d'Universitat, Estudis Superiors i Ciència realitzarà anualment el seguiment científic del treball realitzat pel personal investigador beneficiari de l'ajuda, per a la qual cosa haurà de presentar, de l'1 al 30 de novembre de cada anualitat, en imprés normalitzat, la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any següent.  
  
- Un informe del personal investigador responsable del projecte que avalue el treball realitzat i la necessitat de la renovació.  
- Declaració responsable del personal investigador en què es faça constar que continua mantenint els requisits previstos en la seua orde de convocatòria.  
  
Base 14. Renovacions  
1. El director general d'Universitat, Estudis Superiors i Ciència resoldrà les renovacions anuals de les beques de les mateixes característiques concedides a l'empara de convocatòries anteriors, que estaran condicionades al compliment de tots els requisits exigits en esta convocatòria i a l'existència de crèdit adequat i suficient en el corresponent exercici pressupostari.  
2. Renovació de les beques concedides a l'empara d'anteriors convocatòries   
Les beques es renovaran per un període màxim de 12 mesos, fins a completar el període màxim de 24 mesos.  
Requisits: hauran de presentar un imprés normalitzat de sol·licitud al qual s'adjuntarà la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any que es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- Declaració responsable del personal investigador en què es faça constar que continua mantenint els requisits previstos en la seua orde de convocatòria.  
Termini: el termini de presentació de la sol·licitud per a la renovació serà de l'1 al 30 de novembre de 2013 en qualsevol dels llocs assenyalats en l'article 38.4 de la LRJPAC.  
3. Renovació addicional de 12 mesos:  
a) El personal investigador que va adquirir la seua condició de becari a l'empara de convocatòries anteriors del programa Santiago Grisolía podrà sol·licitar la renovació addicional de la beca durant un període màxim de dotze mesos, d'acord amb el que establix la base 3 d'esta convocatòria.  
b) La sol·licitud es presentarà en imprés normalitzat, al qual s'acompanyarà la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any que es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- Un informe del responsable científic de l'organisme d'investigació sobre la conveniència de la renovació addicional.  
- El títol de màster universitari o, si és el cas, fotocòpia del document en què se certifique el pagament de les taxes per a l'expedició d'este o certificat en què es faça constar que complix tots els requisits per a la seua obtenció.   
- Declaració responsable del personal investigador en què es faça constar que continua mantenint els requisits previstos en la seua orde de convocatòria.  
c) El termini de presentació de la sol·licitud per a la renovació addicional serà d'un mes abans de la finalització del període de 24 mesos inicial previst en la convocatòria, en qualsevol dels llocs assenyalats en l'article 38.4 de la LRJPAC.  
d) Els documents anteriors seran objecte d'avaluació per a determinar la renovació o no de la beca.  
  
  
ANNEX VI  
  
Ajudes per a la contractació de personal investigador en formació en fase postdoctoral, Programa VALi+d  
  
Base 1. Objecte  
L'objecte d'esta convocatòria és la concessió d'ajudes per a completar la formació de personal investigador doctor que desitge realitzar un projecte d'investigació en col·laboració amb universitats i centres d'investigació de prestigi internacional fora del sistema valencià de ciència i tecnologia.   
  
Base 2. Sol·licitants i beneficiaris  
1. Els beneficiaris d'estes ajudes seran els centres d'investigació de la Comunitat Valenciana.  
2. Podran sol·licitar estes ajudes el personal investigador doctor que haja obtingut el títol de doctor en les universitats valencianes i complisca els requisits següents:  
a) Haver obtingut el títol de doctor després de l'1 de gener de 2010.  
b) Haver sigut persona beneficiària de les ajudes i beques per a la formació de personal investigador de caràcter predoctoral, de les mateixes característiques que les establides en l'annex II i III, convocades per la Conselleria d'Educació, Formació i Ocupació.  
c) Haver sigut persona beneficiària de les ajudes i beques per a la formació de personal investigador de caràcter predoctoral, de les mateixes característiques que les establides en l'annex II i III, convocades per administracions i institucions públiques i finançades amb fons públics.  
d) Residir a la Comunitat Valenciana.  
3. El personal investigador doctor realitzarà la seua sol·licitud per mitjà d'algun dels centres d'investigació de la Comunitat Valenciana.  
4. La sol·licitud haurà de ser avalada per personal investigador doctor que tinga vinculació estatutària o contractual en el centre d'investigació, en el moment de la sol·licitud, i l'haurà de mantindre almenys durant el període d'execució de l'ajuda. I, a més, haurà de ser investigador principal d'un projecte del Programa Prometeu de la Generalitat, o tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de 2 projectes d'I+D del pla nacional o de programes marc de la Unió Europea, amb una duració superior a un any. Estos punts hauran de ser acreditats per la persona responsable en matèria d'investigació del centre d'investigació.   
Només es podrà avalar un candidat o candidata.   
5. La dita sol·licitud haurà de ser firmada pel representant legal del centre d'investigació. Si és el cas, el centre d'investigació beneficiari realitzarà un contracte laboral amb el personal investigador doctor sol·licitant de l'ajuda.  
6. El projecte d'investigació serà presentat en col·laboració amb un centre d'investigació de fora del sistema valencià de ciència i tecnologia per mitjà de l'aval d'un investigador del dit centre.  
7. No podran sol·licitar l'ajuda aquelles persones que hagen sigut beneficiàries d'esta en anteriors anualitats.  
  
Base 3. Duració de les ajudes  
La duració de les ajudes és de dos anys. La data d'inici dels contractes serà a partir de l'1 de gener de 2013.  
El període d'estada en un centre de prestigi internacional serà d'un mínim de 12 mesos fins un màxim de 18 mesos. El dit centre serà diferent del centre d'investigació que contracte el personal investigador doctor beneficiari d'estes ajudes. A més, podrà realitzar una estada de 6 mesos com a màxim en una empresa de la Comunitat Valenciana per al desenrotllament d'un projecte d'innovació.   
  
Base 4. Dotació, caràcter i condicions de gaudi del contracte  
1. La Generalitat aportarà 35.000 euros per any de contracte, que serà la quantitat mínima bruta que percebrà la persona contractada. A més, aportarà la quantitat necessària per a cobrir els costos socials del contracte.  
2. L'ajuda també inclourà una dotació addicional de fins a 2.000 euros, amb l'objectiu de finançar una assegurança d'accidents corporals, un assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Este últim s'aplicarà igualment, si és el cas, al cònjuge i als fills de la persona beneficiària. Estes assegurances hauran de cobrir el període total de gaudi efectiu de l'estada.  
  
Base 5. Formalització de les sol·licituds  
1. Termini i lloc de presentació   
a) El personal investigador presentarà la seua sol·licitud i la documentació requerida en els registres dels centres d'investigació on haja de tindre la seua vinculació des de l'1 fins al 20 de setembre de 2012.   
  
En el cas que el centre d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, les entitats disposen de deu dies naturals per a presentar les sol·licituds davant de qualsevol dels llocs assenyalats en l'article 38.4 de la LRJPAC.  
2. L'imprés de sol·licitud anirà acompanyat de:   
a) Memòria del projecte d'investigació a desenrotllar  
b) Conveni de col·laboració amb una empresa de la Comunitat Valenciana per a la realització del projecte d'innovació, amb la seua descripció, si és el cas.  
c) Aval del centre d'investigació receptor.  
d) Currículum de la persona sol·licitant.  
e) Document que acredite tot el període disfrutat de beca o ajuda en el cas d'aquelles persones que s'acullen al requisit de la base 2 apartat 2 c).  
f) Currículum del personal investigador doctor que avala la sol·licitud.  
g) Currículum del personal investigador del centre d'investigació de fora del sistema valencià de ciència i tecnologia que avala el seu projecte.  
h) Fotocòpia del títol de doctor o, si és el cas, fotocòpia del document en què se certifique el pagament de les taxes per a l'expedició d'este.  
i) Certificat del responsable en matèria d'investigació del centre en què s'acredite el compliment dels requisits establits en la base 2.4 d'este annex per part de la persona que avala.   
  
Base 6. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (50%).  
b) Interés cientificotècnic i possibles repercussions del projecte d'investigació proposat, així com la viabilitat de la seua execució (30%).  
c) Currículum cientificotècnic del personal investigador doctor, d'ambdós organismes, que avala la sol·licitud (20%).  
d) Addicionalment, es concedirà el 10% de la puntuació, en el cas que la persona sol·licitant haja sigut beneficiària d'una beca o ajuda de les previstes en la base 2 apartat 2 b.  
e) Addicionalment s'atorgarà fins a un 20% de la puntuació per la col·laboració en un projecte d'innovació amb una empresa.  
La comissió avaluadora prevista en l'annex I efectuarà la selecció per àrees de coneixement ANEP.  
  
Base 7. Renúncia  
Les renúncies que es produïsquen entre les persones beneficiàries dins dels tres primers mesos del gaudi de l'ajuda podran ser cobertes amb l'adjudicació de noves ajudes als sol·licitants següents per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
Base 8. Obligacions  
1. Del centre d'investigació  
a) Formalitzar un contracte laboral a temps complet d'obra o servici d'acord amb l'article 48.1 de la Llei Orgànica 6/2001, de 21 de desembre, d'Universitats, per a les universitats públiques, i amb la legislació aplicable a cada institució en la resta dels centres. Els centres enviaran una còpia dels contractes a la Direcció General d'Universitat, Estudis Superiors i Ciència.  
b) Proporcionar al personal contractat el suport necessari i facilitar-li la utilització dels mitjans, instruments o equips que són necessaris per al normal desenrotllament de la seua activitat.  
c) Recolzar la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal investigador contractat realitze amb aprofitament l'activitat investigadora, ajustant-se a les normes de treball i disposicions reglamentàries del centre on aquell es duga a terme.  
  
e) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no disfrutat pel personal investigador contractat. La renúncia haurà d'acompanyar-se d'un resum explicatiu de la labor realitzada pel personal investigador doctor contractat, i de qualsevol altra activitat exercida, amb un informe de la directora o del director de la investigació sobre els resultats i el grau de formació adquirit.  
  
2. Les persones beneficiàries estan obligades a:  
a) Realitzar una estada en un centre d'investigació de prestigi internacional.  
b) Comunicar a la Direcció General d'Universitats, Estudis Superiors i Ciència, la seua incorporació al centre d'investigació de destinació dins dels 20 dies següents a la data en què es produïsca.   
c) Ajustar la seua actuació a les normes del centre d'investigació a què s'incorporen i exercir la seua activitat en règim de dedicació exclusiva.  
d) Notificar expressament qualsevol canvi en les condicions de l'estada subvencionada, i prèviament a la realització d'esta, per mitjà d'un escrit dirigit a la Direcció General d'Universitat, Estudis Superiors i Ciència per a la seua autorització. L'incompliment de la dita notificació podrà donar lloc a la modificació de la resolució de concessió.  
  
e) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Estes assegurances hauran de cobrir el període total d'estada efectiva.  
f) Remetre a la Direcció General d'Universitat, Estudis Superiors i Ciència, en el termini d'un mes des de la finalització de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat de la persona responsable de l'equip o grup investigador receptor.  
- Certificat de l'estada emés pel representant legal del centre de destinació en què conste les dates d'inici i finalització de l'estada, amb el vistiplau de la persona responsable de l'equip o grup científic receptor.  
  
La realització de l'estada o contracte per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no disfrutat.  
  
Base 9. Seguiment de les ajudes als contractes  
1. La Direcció General d'Universitat, Estudis Superiors i Ciència realitzarà anualment un seguiment científic sobre el treball realitzat pel personal investigador doctor contractat. Per a això podrà demanar l'assessorament de les persones expertes en les matèries específiques que es consideren necessàries.  
2. Dos mesos abans de finalitzar el primer any de contracte, els investigadors doctors contractats hauran de remetre, a través dels centres perceptors de l'ajuda, un resum explicatiu de la labor realitzada, així com qualsevol altra activitat exercida, una memòria detallada de les tasques a realitzar durant el següent any de contracte, així com un informe del personal investigador que va avalar la sol·licitud sobre els resultats i sobre la conveniència de continuar l'estada.  
3. Si com a resultat del seguiment assenyalat hi ha una valoració negativa del rendiment del personal investigador doctor contractat, amb el corresponent expedient previ, que determine l'incompliment de les condicions imposades amb motiu de la concessió, de conformitat amb el que establix l'article 17.3.n) de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, i es deixarà sense efecte esta. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, serà procedent el reintegrament d'esta.  
4. Finalitzat el contracte, incloent-hi la renúncia d'este, el personal investigador doctor contractat per mitjà de la institució contractant haurà de remetre a la Direcció General d'Universitat, Estudis Superiors i Ciència, en el termini de tres mesos, un resum explicatiu de la labor realitzada, amb un informe del personal investigador que va avalar la sol·licitud sobre els resultats i el grau de formació adquirit.  
5. Addicionalment, un any després de la finalització del contracte, es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves ajudes convocades per la Generalitat.  
  
Base 10. Justificació de les ajudes  
La justificació de l'ajuda es realitzarà aportant la documentació establida en la base 12 de l'annex I i en els terminis establits en la dita base.   
  
  
ANNEX VII  
  
Ajudes per a recolzar la contractació de personal investigador doctor del Programa Ramón y Cajal, per part de centres d'investigació  
  
Base 1. Objecte  
L'objecte de la present convocatòria és regular el procediment de concessió d'ajudes per al cofinançament de la contractació laboral vigent durant 2013, en segona o posterior anualitat, de personal investigador doctor, pels centres sol·licitants en el marc del Programa Ramón y Cajal del Programa Nacional de Potenciació de Recursos Humans del Pla Nacional d'Investigació Científica, Desenrotllament i Innovació Tecnològica (I+D+i)   
  
Base 2. Persones beneficiàries  
Podran sol·licitar i ser beneficiaris d'estes ajudes els centres d'investigació de la Comunitat Valenciana.  
  
Base 3. Concepte i duració de les ajudes  
1. Les ajudes es destinaran al cofinançament del cost del personal investigador previst en la base primera. La subvenció serà del 50% del cost del contracte no finançat pel Programa Ramón y Cajal.   
  
Estes ajudes seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. L'import d'estes en cap cas podrà superar el cost de l'activitat subvencionada.  
2. El període de duració de les ajudes s'establirà en la resolució de concessió i finalitzarà, com a màxim, el 31 de desembre de 2013. Les ajudes previstes es podran sol·licitar en els successius exercicis pressupostaris mentres estiguen vigents els contractes en les condicions previstes en el punt anterior.  
  
Base 4. Formalització de sol·licituds  
Les sol·licituds s'hauran de presentar en el termini comprés entre l'1 i el 30 de desembre de 2012 en el lloc assenyalat en l'annex I.  
L'imprés de sol·licitud anirà acompanyat dels documents següents :  
a) Declaració responsable, firmada per qui exercisca la representació legal de l'entitat, enumerant les ajudes sol·licitades i/o concedides fins al moment de la presentació de la sol·licitud, per a finançar cada una de les contractacions a què es referix este annex.  
b) Declaració responsable, firmada per qui exercisca la representació legal de l'entitat, del fet que els contractes es troben vigents en el moment de presentació de la sol·licitud d'ajuda.  
c) Còpia dels corresponents contractes subscrits per a la incorporació dels investigadors al sistema espanyol de ciència i tecnologia (Programa Ramón y Cajal), sempre que no s'hagen presentat en convocatòries corresponents a exercicis anteriors.  
  
  
ANNEX VIII  
  
Beques per a estades de personal investigador doctor en centres d'investigació radicats fora de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió de beques a personal investigador doctor per a estades en centres d'investigació radicats fora de la Comunitat Valenciana que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.  
  
Base 2. Requisits dels beneficiaris  
Podran ser beneficiaris d'estes beques el personal investigador doctor que mantinga una relació estatutària o contractual amb centres d'investigació de la Comunitat Valenciana, vigent en el moment de la sol·licitud i que haurà de ser mantinguda durant el període de vigència de la beca. Este personal haurà de residir a la Comunitat Valenciana. No podran sol·licitar l'ajuda aquelles persones que hagen sigut beneficiàries d'esta en alguna de les tres anualitats anteriors a la de la present convocatòria.  
  
Base 3. Duració i període de realització de les estades  
L'estada haurà de realitzar-se en centres d'investigació radicats fora de la Comunitat Valenciana, preferentment en l'estranger, i tindrà una duració ininterrompuda mínima d'un mes i màxima de sis mesos.  
  
El període de realització de l'estada estarà comprés entre l'1 de gener i el 31 de desembre de 2013.  
Quan l'objecte de l'estada siga la consulta bibliogràfica o documental, la seua duració serà d'un mes. Excepcionalment, i en funció de les característiques del projecte d'investigació, es podran concedir beques per a este tipus d'estades per un període de duració superior al mes.  
  
  
Base 4. Formalització de sol·licituds  
1. El termini i lloc de presentació de les sol·licituds serà l'indicat en l'annex I d'esta orde.  
2. L'imprés de sol·licitud anirà acompanyat dels documents següents:  
a) Memòria del treball d'investigació a realitzar.  
b) Currículum de la persona sol·licitant.  
c) Historial cientificotècnic dels últims tres anys de l'equip o grup d'investigació de la institució on desenrotllarà la seua activitat.  
  
d) Llevat que la documentació ja es trobe en poder de l'administració actuant, si l'investigador realitza les seues funcions en una entitat privada, s'acompanyarà la documentació prevista en l'apartat 2.4 de l'annex I.  
  
Base 5. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (30%)  
b) Interés cientificotècnic i possibles repercussions del treball d'investigació proposat, així com la viabilitat de la seua execució en el temps sol·licitat (40%).  
c) Qualitat i interés de l'historial científic de la institució on exercirà l'activitat (30%)  
  
Base 6. Quantia  
Les beques consistiran en una dotació mensual de 900 euros per a gastos d'allotjament i manutenció, si l'estada es realitza a Espanya, i 1.500 euros si l'estada es realitza en un país estranger, i una ajuda per al viatge d'anada i tornada al centre de destinació que tindrà una quantia de 300 euros si la destinació és nacional i 600 euros si la destinació és internacional.  
La resolució de concessió establirà la duració i la resta de condicions de les beques i es comunicarà a les entitats de què formen part les persones beneficiàries.  
  
Base 7. Compatibilitat  
Estes beques són incompatibles amb qualsevol altra obtinguda per a la mateixa finalitat.  
  
Base 8. Renúncia  
Les renúncies que es produïsquen en el termini d'un mes des de la resolució d'adjudicació entre les persones beneficiàries podran ser cobertes amb l'adjudicació de noves beques per l'orde de reserva establit, si és el cas, per resolució del director general d'Universitat, Estudis Superiors i Ciència.  
  
Base 9. Obligacions de les persones beneficiàries  
Les persones beneficiàries estaran obligades a:  
a) Aportar, en el termini d'un mes des de la publicació de la resolució de concessió de la beca, la fitxa de manteniment de tercers amb les dades de domiciliació bancària.  
b) Aportar un mes abans d'iniciar-se l'estada el certificat d'acceptació del centre receptor durant les dates sol·licitades. La falta de presentació de la dita documentació suposa la renúncia a la beca concedida. Si en la data de concessió ja s'ha iniciat l'estada, s'haurà d'aportar l'esmentat certificat en el termini d'1 mes de la publicació de la resolució de concessió.   
c) Comunicar a la Direcció General d'Universitat, Estudis Superiors i Ciència, la seua incorporació a la universitat o centre d'investigació de destinació dins dels 20 dies següents a la data en què es produïsca. En cas de no comunicar la incorporació en el termini esmentat, es considerarà que renuncia a l'ajuda concedida.  
d) Ajustar la seua actuació a les normes del centre d'investigació a què s'incorporen i exercir la seua activitat en règim de dedicació exclusiva.  
e) Realitzar l'estada en els termes de la resolució, i no es podrà modificar el centre de destinació una vegada adjudicada l'ajuda. En cas de canvi del període de l'estada, s'haurà de sol·licitar autorització expressa de la Direcció General d'Universitat, Estudis Superiors i Ciència. L'incompliment de la dita obligació podrà donar lloc a la modificació de la resolució de concessió.  
f) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola, o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destinació. Estes assegurances hauran de cobrir el període total de gaudi efectiu de la beca.  
g) Remetre a la Direcció General d'Universitat, Estudis Superiors i Ciència, en el termini d'un mes des de la finalització de l'estada, la documentació següent:  
- Informe del treball realitzat que continga els resultats obtinguts i on es faça constar la conformitat del responsable de l'equip o grup investigador receptor.  
- Certificat de l'estada emés per la persona representant legal del centre de destinació en què consten les dates d'inici i finalització de l'estada, amb el vistiplau de la persona responsable de l'equip o grup científic receptor.  
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no disfrutat de l'estada.  
  
  
ANNEX IX  
  
Ajudes per a la realització de projectes d'I+D per a grups d'investigació emergents  
  
Base 1. Objecte i àmbit  
L'objecte de la present convocatòria és concedir ajudes a grups d'investigació per a la realització de projectes d'I+D realitzats per grups emergents en centres d'investigació de la Comunitat Valenciana, o en col·laboració amb una empresa radicada a la Comunitat Valenciana per al desenrotllament d'un projecte d'innovació.  
Els projectes presentats en esta convocatòria tindran una duració màxima de dos anys.  
  
Base 2. Sol·licitants i requisits dels beneficiaris  
Podran ser beneficiaris d'estes ajudes els centres d'investigació de la Comunitat Valenciana, els quals rebran les propostes efectuades pel personal investigador doctor que mantinga una relació estatutària o contractual amb estos, vigent en el moment de la sol·licitud, i que haurà de ser mantinguda durant el període de vigència de l'execució de l'ajuda.  
  
  
Base 3. Requisits del grup d'investigació  
El grup estarà format com a mínim per tres investigadors o investigadores, un dels quals serà l'investigador principal, i que junt amb almenys un altre membre del grup han de posseir el títol de doctor.  
  
L'investigador principal haurà de:  
a) Ser o haver sigut IP d'un projecte precompetitiu propi del seu centre.  
b) Haver obtingut el títol de doctor després de l'1 de gener de 2005.  
Cap membre de l'equip haurà participat com a investigador principal en projectes finançats per centres internacionals, plans nacionals d'I+D+i o projectes de la Conselleria competent en matèria d'I+D.  
  
L'investigador principal no podrà participar com a membre en un altre projecte de les mateixes característiques d'este annex.   
Els requisits exigits hauran de complir-se tant a la finalització del termini per a la presentació de les sol·licituds com en el període d'execució de l'ajuda concedida.  
  
Base 4 Formalització de sol·licituds  
1. EL termini i lloc de presentació de les sol·licituds serà l'indicat en l'annex I d'esta orde.   
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació.  
b) Si és el cas, conveni entre el centre d'investigació i l'empresa en què consten les condicions en què s'executarà i on constarà la descripció del projecte d'investigació i els objectius d'innovació que es pretenen obtindre i el grup d'investigació que el realitzarà.   
c) Currículum de cada un dels investigadors o investigadores que figuren en la sol·licitud.  
d) Declaració responsable del fet que cap membre de l'equip ha participat com a investigador principal en un altre projecte dels assenyalats en la base 3 del present annex.  
e) Còpia de la resolució de concessió del projecte d'un programa propi del seu centre.  
f) Pressupost de gastos desglossat per cada any i per conceptes inherents a l'execució del projecte. En el pressupost de gastos es farà constar la relació de la totalitat dels gastos, i s'especificarà per a quins d'estos se sol·licita finançament.   
g) Relació detallada dels components del grup d'investigació.  
  
El personal vinculat a altres centres haurà d'aportar autorització d'este per a participar en el projecte.  
  
Base 5. Naturalesa i quantia de les ajudes  
1. L'ajuda finançarà els gastos de funcionament inherents a l'execució del projecte i serà com a màxim de 6.000 euros anuals i en cap cas superarà l'import del gasto pressupostat. Los gastos de viatges, manutenció i allotjament seran com a màxim de 4.000 euros entre les dos anualitats. La seua concreció s'efectuarà en cada cas d'acord amb els criteris d'avaluació i selecció. Les ajudes concedides seran compatibles amb altres ajudes o subvencions, sempre que conjuntament no superen el cost total del projecte. La persona que ho sol·licite haurà de declarar les ajudes que haja obtingut o sol·licitat per al mateix projecte, tant quan s'inicie el projecte com en qualsevol moment posterior.   
  
2. Els membres del grup no podran percebre remuneracions amb càrrec al projecte d'investigació. No seran objecte de finançament amb càrrec a esta ajuda els gastos en béns inventariables siga quina siga la seua quantia.  
  
Base 6. Avaluació i selecció  
L'avaluació i selecció de les propostes s'efectuarà segons els criteris següents:  
a) Qualitat del grup d'investigació (40%).  
b) Qualitat i interés cientificotècnic del projecte d'I+D, objectius i metodologia del projecte (40%).  
c) Adequació del pressupost a les activitats previstes (20%).  
d) Addicionalment, es concedirà una puntuació de fins al 25% en el cas de col·laboració amb una empresa per a la realització del projecte.  
  
  
Base 7. Justificació de les subvencions  
A més del que establixen les normes generals, també es justificarà l'ús de la subvenció concedida per mitjà del compliment de les normes sobre seguiment cientificotècnic. A este efecte, s'haurà de presentar, en el termini màxim de tres mesos des de la finalització del projecte, una breu memòria (màxim 10 folis) on s'especifiquen totes les actuacions realitzades.  
Addicionalment, un any després de la finalització del projecte es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
Base 8. Plurianualitat de les ajudes  
La segona anualitat del projecte serà finançada condicionada a l'existència de crèdit adequat i suficient en el corresponent exercici pressupostari, i per a això l'investigador principal haurà de presentar, de l'1 al 15 de desembre de 2013, un informe normalitzat de progrés i seguiment del projecte d'investigació, i on es manifestarà, si és procedent, la voluntat de continuar el projecte per a la segona anualitat. A l'informe s'acompanyarà la relació de resultats derivats de l'execució de la primera anualitat del projecte.  
  
  
ANNEX X  
  
Ajudes per a grups d'investigació de qualitat contrastada  
  
Base 1. Objecte  
L'objecte d'esta convocatòria és la concessió d'ajudes per a la realització d'accions d'I+D per a grups d'investigació amb una trajectòria acreditada de qualitat contrastada.   
  
Base 2. Programes  
La present convocatòria consta de dos programes:  
A) Programa Gerónimo Forteza d'ajudes per a la contractació de personal de suport en centres d'investigació de la Comunitat Valenciana.  
B) Ajudes complementàries per a projectes d'I+D.  
  
A) Programa Gerónimo Forteza d'ajudes per a la contractació de personal de suport en centres d'investigació de la Comunitat Valenciana  
  
Base A1. Objecte de la convocatòria  
L'objecte de la present convocatòria és la concessió d'ajudes per a la contractació de personal tècnic de suport, amb titulació de grau, llicenciat, enginyer, arquitecte, enginyer tècnic diplomat, o tècnic superior, com a personal de suport a un projecte d'investigació en centres d'investigació de la Comunitat Valenciana.   
  
Base A2. Sol·licitants i beneficiaris  
Podran ser beneficiaris d'estes ajudes els centres d'investigació de la Comunitat Valenciana en què tinga formalitzada la seua relació estatutària o laboral l'investigador principal del projecte d'I+D requerit al grup d'investigació on s'incorpore el personal de suport. Així mateix, tindran la consideració de beneficiàries les persones físiques contractades que realitzaran l'estada en els dits centres d'investigació.  
  
Podran presentar propostes, per mitjà del seu centre d'investigació i com a investigadors responsables del personal de suport, el personal investigador doctor que tinga vinculació, estatutària o contractual, en el moment de la sol·licitud, i que haurà de mantindre almenys durant el període d'execució de l'ajuda.  
Les dites persones hauran de ser investigadores principals d'un projecte d'investigació vigent, i que es trobe en l'última anualitat d'execució, finançat per plans nacionals d'I+D o per programes marc de la Unió Europea. Este requisit haurà de complir-se en el moment de l'execució de l'ajuda.   
Les entitats beneficiàries formalitzaran amb el personal de suport un contracte dels regulats en l'estatut dels treballadors per a la realització d'un projecte d'investigació o un contracte formatiu en pràctiques.  
  
  
Base A3. Concepte i característiques de l'ajuda  
1. L'ajuda es destinarà al finançament del cost dels contractes laborals que formalitzaran els centres d'investigació que resulten beneficiaris.  
2. L'ajuda tindrà una duració màxima de sis mesos. El període de gaudi de les ajudes s'establirà en la resolució de concessió i finalitzarà com a màxim el 31 de desembre de 2013.  
3. La dotació de les ajudes serà de 7.000 euros, corresponents al salari brut de sis mesos a temps complet, i a esta quantitat s'afegirà l'import de la quota empresarial a la Seguretat Social.  
  
Base A4. Requisits de les persones beneficiàries  
Per a optar als contractes d'estes ajudes serà necessari el compliment dels requisits següents:  
a) Tindre la nacionalitat espanyola, o ser nacional d'un estat membre de la Unió Europea o ser estranger o estrangera amb autorització o permís de residència o d'estada a Espanya i, en tot cas, residir a la Comunitat Valenciana.  
b) Posseir la titulació de grau, llicenciat, enginyer, arquitecte, enginyer tècnic, diplomat o tècnic superior i haver-la obtingut després de l'1 de gener de 2011.   
  
Base A5. Formalització de sol·licituds  
1. El termini i lloc de presentació de les sol·licituds serà l'indicat en l'annex I de la present orde.   
2. L'imprés de sol·licitud anirà acompanyat dels documents següents:  
a) Currículum de l'investigador principal del projecte d'I+D.  
  
b) Memòria sobre les activitats a realitzar pel personal de suport.  
  
c) Document que acredite la concessió del projecte d'I+D, en què s'indique la quantitat concedida, així com les dates d'inici i finalització. En el cas de ser beneficiari d'ajudes del programa marc de la Unió Europea o projectes coordinats, el responsable en matèria d'investigació de l'entitat haurà de certificar, a més, l'investigador responsable del projecte, la data d'inici i finalització d'este.   
  
Base A6. Avaluació i selecció  
L'avaluació de sol·licituds es realitzarà d'acord amb els criteris següents :  
a) Qualitat de l'investigador principal (50%).  
b) Adequació de les activitats a realitzar pel personal de suport a l'objecte del projecte d'I+D (30%).  
c) Característiques i dimensió del projecte d'I+D (volum de recursos, complexitat de gestió i execució) (20%).  
  
Base A7. Justificació de les subvencions  
1. La justificació de les ajudes s'efectuarà d'acord amb el que establix la base 12 de l'annex I i per l'import de la subvenció concedida.  
  
2. Els centres beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat emés pel responsable legal del centre, al qual s'adjuntarà el detall de les mensualitats.  
b) Còpia compulsada dels contractes del personal contractat, així com de les nòmines d'estos.  
  
Base A8. Obligacions dels beneficiaris  
En el termini d'un mes, a comptar de la formalització del contracte del personal de suport, es presentarà una còpia d'este en la Direcció General d'Universitat, Estudis Superiors i Ciència.   
  
  
B) Ajudes complementàries per a projectes d'I+D  
  
Base B1. Objecte i àmbit de la convocatòria  
L'objecte de la present convocatòria és la concessió d'ajudes a grups d'investigació de qualitat contrastada per a completar el finançament del desenrotllament de projectes d'I+D vigents, durant 2013, finançats per plans nacionals d'I+D+i o per programes marc de la Unió Europea que es desenrotllen en centres d'investigació de la Comunitat Valenciana.  
  
  
Base B2. Sol·licitants i persones beneficiàries  
1. Podran ser beneficiaris d'estes ajudes els centres d'investigació de la Comunitat Valenciana en què tinga formalitzada la seua relació laboral l'investigador principal del projecte d'I+D requerit al grup d'investigació.  
2. Podran presentar propostes, per mitjà del seu centre d'investigació i com a investigadors responsables de la seua execució cientificotècnica, el personal investigador doctor que tinga vinculació, estatutària o contractual en el moment de la sol·licitud, i que haurà de mantindre almenys durant el període d'execució de l'ajuda.  
3. El personal investigador doctor haurà de ser investigador principal d'un projecte d'investigació vigent, finançat per plans nacionals d'I+D+i o per programes marc de la Unió Europea. Este requisit haurà de complir-se tant en el moment de finalització del termini per a la presentació de sol·licituds com durant l'execució de l'ajuda.   
4. Els projectes hauran de ser realitzats pel mateix equip d'investigació que té concedit el projecte finançat.  
  
Base B3. Concepte i característiques de l'ajuda  
1. L'ajuda finançarà els gastos de funcionament inherents a l'execució del projecte i en cap cas superarà l'import del gasto pressupostat. La seua concreció s'efectuarà en cada cas d'acord amb els criteris d'avaluació i selecció. La proposta justificarà la necessitat de dotació complementària per a afrontar els gastos corrents no coberts per la convocatòria respectiva del projecte d'I+D, per mitjà de la presentació d'un pressupost de gastos detallat per conceptes, i indicarà per a quins conceptes se sol·licita l'ajuda.  
2. La persona que sol·licite esta ajuda haurà de declarar les ajudes que haja obtingut o sol·licitat per al mateix projecte, tant quan s'inicie el projecte com en qualsevol moment posterior.  
3. Conceptes susceptibles d'ajuda:  
Gastos de funcionament del projecte corresponents a:  
- Material fungible.  
- Viatges, manutenció i allotjament dels membres del grup, (màxim 6.000 euros).  
- Altres gastos complementaris necessaris per a l'execució del projecte (s'exceptuen els gastos de personal, complements salarials, o de becaris, i els gastos en béns inventariables, siga quina siga la seua quantia.  
Els membres del grup no podran percebre remuneracions amb càrrec al projecte d'investigació.  
4. Imports màxims:  
Fins a 20.000 euros per a projectes finançats per plans nacionals d'I+D+i  
Fins a 10.000 euros per a projectes finançats pels programes marc de la Unió Europea.  
5. Les quantitats concedides per la Generalitat, en convocatòries anteriors d'ajudes complementàries al mateix projecte d'I+D, seran tingudes en compte a l'efecte de calcular la dotació complementària necessària per a afrontar els gastos corrents no coberts per la convocatòria respectiva del projecte d'I+D.   
  
Base B4. Formalització de sol·licituds  
1. El termini i lloc de presentació de les sol·licituds serà l'indicat en l'annex I de la present orde.  
2. Documentació  
A) Sol·licituds d'ajuda complementària a un projecte del pla nacional d'I+D.   
L'imprés de sol·licitud anirà acompanyat dels documents següents:  
  
a) Memòria justificativa de la necessitat de la dotació complementària per al projecte d'I+D, que inclourà el pressupost de gastos detallats per conceptes.  
b) Currículum de l'investigador principal.  
c) Relació detallada dels membres de l'equip d'investigació de l'ajuda complementària que no figuren en la sol·licitud, que haurà de coincidir amb el grup formal aprovat pel pla nacional.  
d) Document que acredite la quantitat inicialment sol·licitada en el pla nacional i relació de membres que apareixen en la dita sol·licitud.  
e) Document que acredite la concessió del projecte d'I+D, indicant la quantitat concedida desglossada per conceptes, així com les dates d'inici i finalització.   
f) Historial cientificotècnic dels últims tres anys de l'equip o grup d'investigació  
B) Sol·licituds d'ajuda complementària a un projecte del programa marc de la Unió Europea o projectes coordinats.  
L'imprés de sol·licitud anirà acompanyat dels documents següents :  
a) Memòria justificativa de la necessitat de la dotació complementària per al projecte d'I+D, que inclourà el pressupost de gastos detallats per conceptes.  
b) Currículum de l'investigador principal.  
c) Certificat del responsable en matèria d'investigació de l'entitat en què es faça constar les següents dades referents al projecte finançat: l'investigador responsable del projecte, la data d'inici i finalització d'este, la quantitat sol·licitada i concedida desglossada per conceptes, i la relació de membres.  
d) Historial cientificotècnic dels últims tres anys de l'equip o grup d'investigació.  
e) Relació detallada dels membres components de l'equip d'investigació de l'ajuda complementària, en el cas que superen el nombre disponible en el formulari de sol·licitud, que haurà de coincidir amb el grup formal aprovat pel programa marc de la Unió Europea o projecte coordinat.   
Només s'admetrà una sol·licitud per investigador principal.  
  
Base B5. Avaluació i selecció  
L'avaluació de sol·licituds es realitzarà d'acord amb els criteris següents :  
a) Qualitat del grup d'investigació (40%).  
b) Adequació del pressupost a les activitats previstes (60%).  
  
Base B6. Justificació de les subvencions  
Les justificacions s'hauran de presentar d'acord amb el que especifiquen les normes generals de procediment d'esta orde.  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic. A este efecte, s'haurà de presentar durant el primer trimestre de 2014 una breu memòria (màxim 5 folis) on s'especifiquen totes les actuacions realitzades.  
  
ANNEX XI  
  
Programa Prometeu per a grups d'investigació d'excel·lència  
  
Base 1. Objecte  
L'objecte del programa Prometeu és la concessió d'ajudes per a identificar, protegir i potenciar grups d'I+D d'excel·lència a la Comunitat Valenciana.  
  
Base 2. Fases  
Esta convocatòria consta de dos fases:  
A) Fase I  
B) Fase II  
  
A) Programa Prometeu, fase I  
  
Base A.1. Duració  
Les ajudes d'esta fase tenen una duració màxima de quatre anys.  
  
Base A.2. Sol·licitants i beneficiaris  
Poden ser sol·licitants i beneficiaris d'estes ajudes els centres d'investigació de la Comunitat Valenciana.  
Pot presentar propostes, per mitjà del seu centre i com a investigadors responsables de l'execució cientificotècnica, el personal investigador doctor, que haurà de tindre vinculació estatutària o contractual amb l'entitat beneficiària en el moment de la sol·licitud i que l'haurà de mantindre, almenys, durant el període d'execució de l'ajuda.  
  
Base A.3. Grup d'investigació  
El grup d'investigació estarà format per un investigador principal i altres investigadors doctors, i hauran de tindre vinculació, estatutària o contractual, amb els centres d'investigació.   
Als efectes de còmput d'hores de dedicació del personal investigador, les accions concedides a l'empara del que disposa esta convocatòria no computaran hores de dedicació.  
  
Base A.4. Tipus d'accions  
Per a poder sol·licitar accions d'I+D dins del programa Prometeu, l'investigador principal ha de tindre reconegut un mínim de tres trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a tal un mínim de tres projectes d'I+D del pla nacional o de programes marc de la Unió Europea, amb una duració superior a un any com a investigador principal del projecte.  
Per al conjunt del grup d'investigació, els seus membres hauran de presentar una mitjana de dos trams d'avaluació positiva de l'activitat investigadora per la CNEAI, o de dos projectes dels mencionats en el paràgraf anterior.  
Durant la vigència del projecte d'investigació podrà sol·licitar-se la incorporació de nous membres al grup, sempre que es mantinga la mitjana requerida en el paràgraf anterior, que podran ser objecte de subvenció per esta convocatòria durant la vigència de l'ajuda.  
  
  
Base A.5. Formalització de sol·licituds  
1. El termini i el lloc de presentació de les sol·licituds són els indicats en l'annex I d'esta orde.  
2. Documentació  
L'imprés de sol·licitud anirà acompanyat dels documents següents :  
a) Memòria cientificotècnica, que haurà d'incloure les activitats que es realitzaran.  
b) Pressupost de gastos del projecte, desglossat per conceptes i amb les previsions per als quatre anys.  
c) Llista de membres que formen part del grup d'investigació i que no figuren en la sol·licitud, i currículum de cada un d'ells, incloent-hi el de l'investigador principal.  
d) Còpia de la resolució de la CNEAI en què s'acredite el reconeixement dels trams de l'activitat investigadora de l'investigador principal i de la resta de components del grup, o una còpia de la resolució de concessió dels projectes d'I+D en la qual conste la data d'inici i de finalització d'estos. En cas de ser beneficiari d'ajudes del programa marc de la Unió Europea o de projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable i la data d'inici i finalització d'aquell.  
e) Llista de publicacions, de patents i de contractes del grup en els últims cinc anys.  
f) En cas de sol·licitar ajuda complementària per a l'execució de projectes del pla nacional o del programa marc europeu, s'haurà d'aportar la sol·licitud i la resolució que en justifique la concessió a favor d'algun membre del grup d'investigació. En cas de ser beneficiari d'ajudes del programa marc de la Unió Europea o de projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable, la data d'inici i de finalització d'aquell, la quantitat sol·licitada i la quantitat concedida.  
g) El personal vinculat a entitats diferents de la sol·licitant haurà d'aportar l'autorització del seu centre per a participar en el projecte.  
  
  
Base A.6. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i de selecció.  
Les ajudes concedides seran incompatibles amb unes altres ajudes o subvencions per als mateixos conceptes que siguen subvencionats pel projecte.  
Conceptes susceptibles d'ajuda  
1) Costos de personal  
Costos ocasionats per la participació en el projecte de personal contractat temporal alié al personal vinculat estatutàriament o contractualment de forma permanent amb l'organisme sol·licitant, que podrà incorporar-se al projecte durant tot o part del temps de duració previst, en dedicació total o parcial. Estos costos poden referir-se a les categories següents:  
- Personal tècnic de suport. La dotació d'este apartat és de 7.000 euros, corresponents al salari brut de sis mesos a temps complet. A esta quantitat s'hi afegirà l'import de la quota empresarial a la Seguretat Social. Les condicions d'esta ajuda s'assimilen a la de l'annex X.A).  
  
- Personal investigador en formació. Els requisits i les característiques d'esta ajuda són els mateixos que els establits en l'annex II quant a requisits de les persones candidates als contractes, duració, dotació, caràcter i condicions de gaudi, i s'assimilen a les d'aquelles ajudes.   
  
2) Costos d'execució  
a) Gastos de funcionament:  
- Material fungible, fins a un màxim de 5.000 euros anuals.  
- Viatges, manutenció i allotjament, fins a un màxim de 3.000 euros anuals, per a les persones que formen part del grup d'investigació. En este cas, s'adequaran als límits que, per concepte de viatges, manutenció i allotjament, estiguen establits en la normativa pròpia de l'organisme d'investigació a què es concedisca l'ajuda, i, si no n'hi ha, als de la Generalitat.   
- Difusió de les activitats del grup, fins un màxim de 2.000 euros anuals.  
- Realització de jornades científiques, fins un màxim de 6.000 euros anuals.  
- Gastos de viatge, allotjament i manutenció d'investigadors doctors invitats, fins un màxim de 5.000 euros anuals. En este cas, s'adequaran als límits que, per concepte de viatges, manutenció i allotjament, estiguen establits en la normativa pròpia de l'organisme d'investigació a què es concedisca l'ajuda, i, si no n'hi ha, als de la Generalitat.   
  
- Actuacions complementàries per a l'execució de projectes del pla nacional o del programa marc europeu vigents tant en el moment de finalització del termini de presentació de sol·licituds com en el d'execució de l'ajuda, fins un màxim de 10.000 euros anuals, amb les característiques de l'annex X.B).   
b) Gastos d'adquisició d'equipament cientificotècnic, fins un màxim de 15.000 euros per a cada un dels anys en què estiga en vigència.  
  
3) Gastos de funcionament de les entitats beneficiàries, necessaris per a la realització del projecte. Esta quantitat ascendirà a un màxim de 5.000 euros anuals com a dotació addicional del finançament per a gastos de funcionament concedida al projecte.  
Excepcionalment podran sobrepassar-se els límits establits en cada un dels apartats anteriors amb l'autorització prèvia del director general d'Universitat, Estudis Superiors i Ciència.   
Les modificacions de les quantitats concedides en la resolució d'adjudicació hauran de ser autoritzades pel director general d'Universitat, Estudis Superiors i Ciència. Els membres del grup no podran percebre remuneracions amb càrrec al projecte d'investigació.  
  
Base A.7. Avaluació i selecció  
La comissió avaluadora durà a terme una valoració cientificotècnica de les propostes segons els criteris següents:  
a) Capacitat de l'investigador principal i de la resta del grup d'investigació per a la realització de les activitats programades; interés i rellevància de les contribucions recents d'aquells relacionades amb la temàtica del projecte, o semblants: 30 per cent.  
b) Viabilitat de la proposta: objectius, pla de treball, disseny de la investigació, pressupost previst: 30 per cent.  
c) Adequació del pressupost a les activitats proposades i justificació d'este d'acord amb les necessitats presentades: 20 per cent.  
d) Oportunitat científica de la proposta: 10 per cent.  
e) Internacionalització de l'activitat investigadora del grup d'investigació: 10 per cent.  
La selecció es realitzarà atenent la distribució dels projectes per àrees de coneixement ANEP.  
  
Base A.8. Incompatibilitats  
Les persones investigadores beneficiàries de les ajudes Prometeu no podran ser-ho de les ajudes establides en la resta d'annexos a esta orde, per als mateixos conceptes que hagen sigut objecte de subvenció per esta convocatòria.  
Així mateix, en cas que els conceptes esmentats hagen sigut subvencionats prèviament per alguna de les convocatòries establides en esta orde, no seran objecte d'ajuda dins del programa Prometeu.  
  
Base A.9. Justificació de les ajudes  
1. La justificació de les ajudes es realitzarà d'acord amb el que s'establix en la base 12 de l'annex I i per l'import de la subvenció concedida.  
2. Els centres beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat, emés pel responsable legal del centre, a què s'adjuntarà una llista de tots els gastos realitzats.  
  
b) Còpies compulsades dels contractes del personal contractat a càrrec del programa, i de les nòmines.  
Els beneficiaris d'esta ajuda, en qualsevol de les seues edicions, presentaran addicionalment, un any després de la finalització del projecte, una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
Base A.10. Plurianualitat de les ajudes  
Cada una de les següents anualitats del projecte serà finançada amb el condicionament a l'existència de crèdit adequat i suficient en el corresponent exercici pressupostari. Per a això, l'investigador principal haurà de presentar, de l'1 al 15 de novembre de l'anualitat en curs, un informe normalitzat de progrés i seguiment del projecte d'investigació en què manifestarà, si pertoca, la voluntat de continuar el projecte per a la següent anualitat i amb indicació, si és el cas, de les modificacions del pressupost de gastos que al seu dia es van preveure, desglossat per conceptes. A l'informe s'hi adjuntarà una llista dels resultats derivats de l'execució de l'anualitat anterior del projecte, que inclourà les publicacions i les patents derivades del projecte.   
  
L'import de l'ajuda per a la següent anualitat serà fixat per una resolució del director general d'Universitat, Estudis Superiors i Ciència en funció de les disponibilitats pressupostàries existents en la corresponent anualitat.  
Esta base és d'aplicació a totes les edicions de les ajudes del programa Prometeu, excepte a la corresponent al període 2009/2013, la renovació de la qual es regirà pel que disposa la base 13.   
  
Base A.11. Obligacions  
Els grups d'investigació beneficiaris d'estes ajudes estan obligats a:  
a) Disposar d'una pàgina web del grup, que haurà de ser actualitzada permanentment, en la qual figuraran el patrocini i el logotip de la Generalitat.  
b) Disposar d'un acrònim i d'un logotip per al grup, que també figurarà en la pàgina web.  
c) Inscriure's en els registres de grups d'investigació de la Comunitat Valenciana i del seu centre d'investigació, si és el cas.  
d) Presentar una còpia del contracte del personal contractat, en el termini d'un mes des de la firma.  
  
Base A.12. Renovació de les ajudes Prometeu 2009/2013  
Es podrà sol·licitar la renovació de les ajudes del programa Prometeu convocades per l'Orde de 24 d'octubre de 2008, de la Conselleria d'Educació (DOCV d'11 de novembre), la vigència de la qual finalitza el 31 de desembre de 2013. Per a això, l'investigador principal haurà de presentar, de l'1 al 15 de novembre de 2012, un informe normalitzat de progrés i seguiment del projecte d'investigació en què manifestarà, si pertoca, la voluntat de continuar el projecte per a l'anualitat 2013, amb indicació, si és el cas, de les modificacions del pressupost de gastos que al seu dia es van preveure, desglossat per conceptes. A l'informe s'hi adjuntarà una llista de resultats derivats de l'execució de l'anualitat anterior del projecte, que inclourà les publicacions i les patents derivades de l'execució del projecte.  
  
L'import de l'ajuda per a l'anualitat 2013 serà fixat per una resolució del director general d'Universitat, Estudis Superiors i Ciència en funció de les disponibilitats pressupostàries existents.  
  
  
B) Programa Prometeu, fase II  
  
Base B.1. Objecte  
L'objecte de la fase II del programa Prometeu és la concessió d'ajudes per a potenciar la projecció internacional i la transferència de coneixement dels grups d'I+D d'excel·lència a la Comunitat Valenciana, que van accedir al programa Prometeu l'any 2008.  
  
Base B.2. Duració  
Les ajudes d'esta fase de la convocatòria tenen una duració màxima de quatre anys.  
  
Base B.3. Sol·licitants i beneficiaris  
Poden ser sol·licitants i beneficiaris d'estes ajudes els centres d'investigació de la Comunitat Valenciana.  
Poden presentar propostes, per mitjà del seu centre i com a investigadors responsables de l'execució cientificotècnica, els investigadors principals de projectes Prometeu concedits a l'empara de l'Orde de 28 de desembre de 2007, del conseller d'Educació (DOCV núm. 5689, de 28 de gener de 2008).  
  
Base B.4. Grup d'investigació  
El grup d'investigació estarà format per un investigador principal i per altres investigadors doctors, i hauran de tindre vinculació, estatutària o contractual, amb els centres d'investigació. Als efectes de còmput d'hores de dedicació del personal investigador, les accions concedides a l'empara del que disposa esta convocatòria no computaran hores de dedicació.  
  
Base B.5. Formalització de sol·licituds  
1. Les sol·licituds poden presentar-se fins al dia 15 d'octubre de 2012, i el lloc de presentació és l'indicat en l'annex I d'esta orde.  
  
2. Documentació  
L'imprés de sol·licitud anirà acompanyat dels documents següents :  
a) Informe cientificotècnic final del projecte que arreplegue tot el període de vigència, i que inclourà una llista de publicacions i de patents derivades de l'execució.  
b) Memòria cientificotècnica, que haurà d'incloure les activitats que es realitzaran durant el nou període de vigència.  
c) Pressupost d'ingressos i gastos del projecte, desglossat per conceptes, amb les previsions per als quatre anys.  
d) Llista de membres que formen part del grup d'investigació i que no figuren en la sol·licitud, i currículum actualitzat de cada un d'ells, incloent-hi el de l'investigador principal.  
e) El personal vinculat a entitats diferents de la sol·licitant haurà d'aportar una autorització del seu centre per a participar en el projecte.  
  
  
Base B.6. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i de selecció.  
Les ajudes concedides són incompatibles amb unes altres ajudes o subvencions per als mateixos conceptes que siguen subvencionats pel projecte.  
Conceptes susceptibles d'ajuda  
1) Costos de personal   
Costos ocasionats per la participació en el projecte de personal contractat temporal, alié al personal vinculat estatutàriament o contractualment de forma permanent amb l'organisme sol·licitant, que podrà incorporar-se al projecte durant tot o part del temps de duració previst, en dedicació total o parcial. Estos costos podran referir-se a les categories següents:  
- Personal tècnic de suport i de gestió.  
- Personal investigador en formació. Els requisits i les característiques d'esta ajuda són els mateixos que els establits en l'annex II quant a requisits de les persones candidates als contractes, duració, dotació, caràcter i condicions de gaudi, i s'assimilen a les d'aquelles ajudes.  
  
- Personal doctor.  
2) Costos d'execució  
a) Gastos de funcionament:  
- Material fungible.  
- Viatges, manutenció i allotjament, per a les persones que formen part del grup d'investigació, i gastos de viatge, allotjament i manutenció d'investigadors doctors invitats. En este cas, s'adequaran als límits que, per concepte de viatges, manutenció i allotjament, estiguen establits en la normativa pròpia de l'organisme d'investigació a què es concedisca l'ajuda, i, si no n'hi ha, als de la Generalitat.  
- Difusió de les activitats del grup.  
- Realització de jornades científiques  
b) Gastos d'adquisició d'equipament cientificotècnic.  
3) Gastos de funcionament de les entitats beneficiàries, necessaris per a la realització del projecte. Esta quantitat ascendirà a un màxim de 5.000 euros anuals, com a dotació addicional del finançament per a gastos de funcionament concedida al projecte.  
Excepcionalment podran sobrepassar-se els límits que s'establisquen en cada un dels apartats anteriors amb l'autorització prèvia del director general d'Universitat, Estudis Superiors i Ciència.   
Les modificacions de les quantitats concedides en la resolució d'adjudicació hauran de ser autoritzades pel director general d'Universitat, Estudis Superiors i Ciència. Els membres del grup no podran percebre remuneracions amb càrrec al projecte d'investigació.  
  
Base B.7. Avaluació i selecció  
El procés d'avaluació i de selecció de les sol·licituds es realitzarà per mitjà de la valoració cientificotècnica de l'informe cientificotècnic final del projecte i dels seus resultats, previst en la base B.5.2.a).  
  
  
Base B.8. Justificació de les ajudes  
1. La justificació de les ajudes es realitzarà d'acord amb el que s'establix en la base 13 de l'annex I i per l'import de la subvenció concedida.  
2. Els centres beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat, emés pel responsable legal del centre, a què s'adjuntarà una llista de tots els gastos realitzats.  
  
b) Còpies compulsades dels contractes del personal contractat a càrrec del programa i de les nòmines.  
  
Base B.9. Plurianualitat de les ajudes  
Cada una de les següents anualitats del projecte serà finançada condicionada a l'existència de crèdit adequat i suficient en el corresponent exercici pressupostari. Per a això, l'investigador principal haurà de presentar, de l'1 al 15 de novembre de l'anualitat en curs, un informe normalitzat de progrés i seguiment del projecte d'investigació, i manifestarà, si pertoca, la voluntat de continuar el projecte per a la següent anualitat amb indicació, si és el cas, de les modificacions del pressupost de gastos que al seu dia es va preveure, desglossat per conceptes. A l'informe s'hi adjuntarà una llista dels resultats derivats de l'execució de l'anualitat anterior del projecte, que inclourà les publicacions i les patents derivades del projecte.  
  
L'import de l'ajuda per a la següent anualitat serà fixat per una resolució del director general d'Universitat, Estudis Superiors i Ciència en funció de les disponibilitats pressupostàries existents en la corresponent anualitat, del pressupost de gastos previst per a eixa anualitat.  
  
  
Base B.10. Obligacions  
Els grups d'investigació beneficiaris d'estes ajudes estan obligats a:  
a) Disposar d'una pàgina web del grup, que haurà de ser actualitzada permanentment, en la qual figuraran el patrocini i el logotip de la Generalitat.  
b) Disposar d'un acrònim i d'un logotip per al grup, que també figurarà en la pàgina web.  
c) Inscriure's en els registres de grups d'investigació de la Comunitat Valenciana i del seu centre d'investigació, si és el cas.  
d) Presentar una còpia del contracte del personal contractat, en el termini d'un mes des de la firma.  
  
  
ANNEX XII  
  
Ajudes per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
  
Base 1. Objecte  
Esta convocatòria té com a objecte la concessió d'ajudes als centres d'investigació per a l'organització i difusió de congressos, jornades i reunions de caràcter internacional i d'objecte científic, tecnològic, humanístic o artístic, com a labor de disseminació dels resultats de les investigacions realitzades en el marc de les activitats primàries de caràcter no econòmic dels centres d'investigació.  
  
Els esdeveniments han de celebrar-se dins de l'àmbit de la Comunitat Valenciana, i tindre caràcter internacional, entenent per tal que tant en el comité científic com entre els ponents i conferenciants figuren investigadors no nacionals. La seua realització s'efectuarà entre l'1 de gener i el 31 de desembre de 2013, en el cas d'entitats públiques i amb pagament anticipat, i des de l'1 de gener fins al 15 de novembre de l'any 2013, en el cas de les entitats privades.   
Les ajudes es destinaran a finançar qualsevol de les activitats següents:  
1. Els gastos preparatoris de l'activitat, fins un màxim de 4.000,00 €.  
2. La difusió dels programes de la reunió.  
3. Els viatges, estades, manutenció i participació de ponents i conferenciants. En este cas s'adequaran als límits que per concepte de viatges, manutenció i allotjament es tinguen establits en la normativa pròpia del centre d'investigació al qual es concedisca l'ajuda i, si no n'hi ha, els de la Generalitat.  
4. L'edició de les ponències o conclusions resultants.   
Queden exclosos de la convocatòria:  
a) Els gastos socials associats a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, siga quina siga la seua quantia.  
d) Material fungible, en general, que no tinga relació amb l'activitat proposada.   
  
Base 2. Sol·licitants i beneficiaris  
Podran presentar sol·licituds i ser beneficiaris d'estes ajudes els centres d'investigació de la Comunitat Valenciana.  
Podrà presentar propostes, a través del seu centre i com a investigador responsable de la seua execució, el personal investigador doctor, que haurà de tindre vinculació estatutària o contractual amb l'entitat beneficiària en el moment de la sol·licitud, i haurà de mantindre almenys durant el període d'execució de l'ajuda.  
  
Base 3. Formalització de les sol·licituds  
1. El termini i lloc de presentació de les sol·licituds serà l'indicat en l'annex I de la present orde. Es podrà també sol·licitar en un segon termini comprés entre l'1 i el 30 de setembre de 2012.  
2. Documentació  
L'imprés de sol·licitud haurà d'anar acompanyat dels documents següents:  
a) Currículum de l'investigador responsable del projecte.  
b) Composició del comité científic i relació de ponents.  
c) Relació de ponents.  
d) Programa científic.  
e) Pressupost d'ingressos i gastos, detallat per conceptes. En el pressupost de gastos es farà constar la relació de la totalitat dels gastos, i s'especificarà per a quins d'estos se sol·licita finançament.   
f) El document de compromís de cofinançament.  
  
Base 4. Import de les ajudes  
Les ajudes consistiran en una subvenció per import de fins a 12.000 euros, que es concedirà d'acord amb els criteris de selecció i avaluació.  
  
Base 5. Criteris de selecció i avaluació  
La selecció de les sol·licituds serà realitzada tenint en compte els criteris següents:  
a) La qualitat i la rellevància cientificotecnològica de l'activitat que es proposa i dels membres no nacionals del comité científic i dels ponents (60%).  
b) La trajectòria científica de l'investigador responsable de l'àrea de coneixement de l'activitat proposada (40%).  
  
Base 6. Pagament i justificació de les ajudes  
A més del que establixen les normes generals, es justificarà documentalment la realització de l'activitat subvencionada per mitjà de la presentació dels documents següents:  
a) Memòria de les activitats realitzades.  
b) Programa científic definitiu, fullets, tríptics i cartells.  
c) Edició de les ponències i publicacions que hagen sigut objecte de l'ajuda.  
En tot cas, haurà de quedar acreditada en la documentació oficial del congrés i publicacions el patrocini de la Generalitat. L'omissió d'esta obligació suposarà un cas d'incompliment previst en l'apartat 11.3 de l'annex I i podrà ocasionar el reintegrament de les quantitats concedides.  
  
  
ANNEX XIII  
  
Ajudes per a la promoció de la investigació dels parcs científics de les universitats  
  
Base 1. Objecte i àmbit de la convocatòria  
L'objecte de la present convocatòria és regular el procediment de concessió, en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, de les ajudes per a la promoció d'activitats primàries no econòmiques en els parcs científics de les universitats públiques valencianes.  
La seua finalitat és l'impuls dels parcs científics, i afavorir el seu desenrotllament per mitjà del finançament d'ajudes competitives encaminades al finançament d'infraestructures i equipament cientificotècnic del parc, així com actuacions de difusió dels resultats de les activitats d'investigació científica i desenrotllament tecnològic, i dels instruments de les polítiques públiques de foment de les dites activitats.  
  
  
Base 2. Sol·licitants i beneficiàries  
Podran ser sol·licitants i beneficiàries d'estes ajudes les universitats públiques de la Comunitat Valenciana.  
  
Base 3. Formalització de sol·licituds  
1. El termini i lloc de presentació de les sol·licituds serà l'indicat en l'annex I de la present orde.   
2. Documentació  
Les sol·licituds omplides telemàticament hauran de comptar amb la firma de qui tinga la representació legal de l'entitat i de l'investigador doctor sol·licitant. Cada investigador doctor tan sols podrà presentar una sol·licitud per a cada un dels conceptes susceptibles d'ajuda.   
  
L'imprés de sol·licitud anirà acompanyat d'una declaració responsable de no estar incursos en les prohibicions previstes en l'article 13 de la Llei 38/2003, General de Subvencions i, a més, dels documents següents, segons el tipus de sol·licitud formulada :  
2.1. Infraestructures científiques i equipament comú del parc:  
a) Memòria en què es descriga la infraestructura o equipament sol·licitat i la seua relació amb el parc científic.  
b) Pressupost de gastos detallats per conceptes  
c) Currículum de l'investigador doctor sol·licitant.  
d) Relació d'investigadors principals de projectes (fins a un màxim de 4) que avalen la sol·licitud.   
e) Relació de projectes d'investigació vigents i la seua vinculació amb les infraestructures o l'equipament sol·licitat.  
f) Declaració del responsable de la Universitat en què conste que la destinació de l'equipament proposat es localitzarà en les instal·lacions d'investigació que es troben ubicades en el parc científic.  
  
g) Document que especifique el cofinançament aportat per l'organisme d'investigació, que no serà en cap cas inferior al 25%, i que haurà de ser, en el seu moment, oportunament acreditat en els termes que preveu l'article 30 de la LGS, i el finançament sol·licitat (segons s'establix en el Reglament (CE) núm. 1628/2006, de la Comissió Europea)  
2.2 Actuacions de difusió:  
a) Currículum de la persona responsable de l'actuació.  
b) Memòria on es descriguen detalladament les actuacions de difusió que es realitzaran.  
c) Pressupost econòmic detallat per conceptes.  
d) Document del compromís de cofinançament.  
  
Base 4. Naturalesa i quantia de les ajudes  
1. Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció.  
2. Així mateix, el 25% corresponent a l'entitat, podrà finançar-se amb càrrec a un altre tipus d'ajudes i amb fons de l'organisme d'investigació.  
En cap cas les ajudes atorgades podran ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de realitzar l'entitat beneficiària. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
3. Conceptes susceptibles d'ajuda:  
a) Gastos d'infraestructures i/o gastos d'adquisició d'equipament cientificotècnic, fins a un màxim de 60.000 euros. Estes infraestructures i equipament hauran de ser dels servicis comuns del parc.  
Les subvencions podran finançar fins a un màxim del 75% del pressupost presentat per a:  
- Infraestructures d'investigació.  
- Adquisició i instal·lació de nou equipament cientificotècnic.  
  
- Modernització i millora de prestacions de l'equipament existent.  
  
b) Gastos d'actuacions de difusió, fins a un màxim de 20.000 euros:  
- material fungible destinat a l'activitat de difusió.  
- viatges, manutenció i allotjament fins un màxim de 6.000 euros. En este cas s'adequaran als límits que per concepte de viatges, manutenció i allotjament es tinguen establits en la normativa pròpia de l'organisme d'investigació a què es concedisca l'ajuda i, si no n'hi ha, de la Generalitat.   
- difusió de les activitats i realització de jornades científiques.  
S'haurà d'acreditar la relació dels gastos amb l'activitat de difusió.   
  
  
Base 5. Criteris d'avaluació i selecció  
1. Infraestructures científiques i equipament científic tècnic:   
a) Relació de la infraestructura o equipament amb l'activitat del parc (40%).  
b) Qualitat científica de la persona investigadora sol·licitant i dels investigadors que avalen la sol·licitud (25%).  
c) Idoneïtat de la proposta (20%).  
d) Pressupost (15%).  
2. Actuacions de difusió:  
a) Currículum de la persona responsable de l'actuació (20%).  
  
b) Qualitat de l'actuació prevista (40%).  
c) Pressupost (20%).  
d) Àmbit de repercussió de l'actuació de difusió (20%).  
Addicionalment, podran concedir-se fins a un màxim de 30 punts, quan es tracte de presentació de propostes de col·laboració entre unes quantes universitats.  
  
Base 6. Justificació de les subvencions  
S'haurà de presentar justificació del cost total de l'equipament o infraestructura finançat amb la documentació següent:  
1) Document justificatiu de cofinançament.  
2) A més del que establix la base 12 de l'annex I, s'haurà d'aportar, en el moment de la justificació, una memòria amb les accions dutes a terme, els seus resultats i la relació dels gastos subvencionats amb les dites accions.  
3) En el cas de difusió, addicionalment, s'haurà d'aportar el material gràfic (fullets, tríptics, cartells...) que acredite la realització de l'acció.  
  
En tot cas, haurà de quedar acreditada en la documentació remesa el patrocini de la Generalitat. L'omissió d'esta obligació suposarà un cas d'incompliment previst en l'apartat 11.3 de l'annex I i la possibilitat de reintegrar les quantitats percebudes.  
  
  
ANNEX XIV  
  
Ajudes per a estades de personal investigador en empreses de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió d'ajudes als centres d'investigació del sistema valencià de ciència i tecnologia per a la realització d'estades del personal investigador doctor en empreses de la Comunitat Valenciana que tinguen com a finalitat la realització d'un projecte d'investigació innovant el producte final.  
  
Base 2. Sol·licitants i beneficiaris  
Podran ser beneficiaris d'estes ajudes els centres d'investigació del sistema valencià de ciència i tecnologia.  
Podran presentar propostes, per mitjà del seu centre i com a investigadors responsables de la seua execució cientificotècnica, el personal investigador doctor que tinga formalitzada la seua vinculació estatutària o contractual amb l'entitat beneficiària en el moment de la sol·licitud, i que haurà de mantindre almenys durant el període d'execució de l'ajuda.  
  
Base 3. Duració i període de realització de les estades  
L'estada haurà de realitzar-se en empreses de la Comunitat Valenciana, i tindrà una duració màxima de 240 hores.  
El període de realització de l'estada estarà comprés entre l'1 de gener i el 31 de desembre de 2013.  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels centres d'investigació on tinga la seua vinculació estatutària o laboral en el termini comprés entre l'1 de gener i el 15 de setembre de 2013.  
En el cas que el centre d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
a) Els centres disposen de 10 dies hàbils des de la recepció de cada sol·licitud per a traslladar-la per mitjà de qualsevol dels llocs assenyalats en l'article 38.4 de la LRJPAC.  
b) Les sol·licituds seran resoltes per la Direcció General d'Universitat, Estudis Superiors i Ciència, en el termini d'un mes des de la seua presentació, sense perjuí que el terme se suspenga per causa d'esmena de la instància imputable al sol·licitant.  
2. L'imprés de sol·licitud anirà acompanyat dels documents següents:  
a) Currículum de la persona sol·licitant.  
b) Memòria del treball d'investigació a realitzar.  
c) Conveni entre el centre d'investigació i l'empresa on s'haja de realitzar l'estada en què conste el consentiment de l'empresa per a realitzar l'estada, així com les condicions en què es realitzarà i on constarà la descripció del projecte d'investigació i els objectius d'innovació que es pretenen obtindre, i on expressament conste la distribució entre les parts dels drets de les patents o de propietat industrial o intel·lectual del producte resultant, així com els d'explotació.  
  
  
Base 5. Criteris d'avaluació  
Els criteris que s'establixen per a l'avaluació d'estes ajudes són els següents:  
a) Adequació del currículum cientificotècnic de la persona sol·licitant a la investigació que es pretén realitzar (30%).  
b) Viabilitat del treball a realitzar amb l'objectiu d'innovació a aconseguir (70%).  
  
Base 6. Dotació, caràcter i condicions de l'ajuda  
1. La Generalitat aportarà fins a un màxim de 6.000 euros al centre d'investigació per persona seleccionada.  
2. L'empresa sufragarà els gastos d'incorporació del personal investigador.  
3. De les quantitats anteriors, el personal investigador seleccionat rebrà, en concepte de complement salarial, la quantitat de 5.000 euros.  
  
4. Les dotacions seran proporcionals al temps de dedicació.  
  
Base 7. Compatibilitat  
Estes ajudes són incompatibles amb qualsevol altra obtinguda per a la mateixa finalitat.  
  
Base 8. Obligacions de les persones beneficiàries  
Les persones beneficiàries estaran obligades a:  
a) Comunicar a la Direcció General d'Universitat, Estudis Superiors i Ciència, la seua incorporació a l'empresa de destinació dins dels 10 dies següents a la data en què es produïsca. En cas de no comunicar la incorporació en el termini esmentat, s'entendrà que renuncia a l'ajuda concedida.  
b) Ajustar la seua actuació a les normes de l'empresa a la qual s'incorporen i exercir la seua activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada per mitjà d'un escrit dirigit a la Direcció General d'Universitat, Estudis Superiors i Ciència per a la seua autorització, prèviament a la realització de l'estada. L'incompliment de la dita notificació podrà donar lloc a la modificació de la resolució de concessió.  
  
d) Remetre a la Direcció General d'Universitat, Estudis Superiors i Ciència, en el termini d'un mes des de la finalització de l'estada, la documentació següent:  
- Informe del treball realitzat, que continga els resultats obtinguts i on es faça constar la conformitat del responsable de l'empresa.  
  
- Certificat de l'estada emés per la persona representant legal de l'empresa de destinació, en què consten les dates d'inici i finalització de l'estada.  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no disfrutat de l'estada.  
  
  
ANNEX XV  
  
Ajudes a grups d'investigació per a la constitució i acreditació de les xarxes d'excel·lència ISIC (Instituts Superiors d'Investigació Cooperativa)  
  
Base 1. Objecte i àmbit de la convocatòria  
La present convocatòria regula el procediment de concessió, en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, de les ajudes a grups d'investigació perquè impulsen la constitució de les xarxes d'excel·lència ISIC (Instituts Superiors d'Investigació Cooperativa)  
  
La convocatòria pretén fomentar l'associació voluntària de grups d'investigació, liderats per equips d'excel·lència del sistema valencià de ciència i tecnologia, per a la constitució d'ISIC.   
Els ISIC tenen com a objectius:  
- Liderar la investigació científica i tecnològica d'excel·lència a la Comunitat Valenciana,  
- Potenciar el transvasament des del coneixement al benestar de la societat,  
- Formar comunitats d'investigació d'alta qualitat, especialitzades en àmbits interdisciplinaris, que puguen atraure el talent de les persones i els recursos econòmics.  
  
Base 2. Sol·licitants i beneficiaris  
Podran ser sol·licitants i beneficiaris d'estes ajudes els centres d'investigació de la Comunitat Valenciana.  
Podran presentar propostes, a través de l'organisme d'investigació en què treballen, els investigadors responsables dels grups d'excel·lència Prometeu.  
Podran presentar-se propostes que continguen aliances entre diferents grups d'excel·lència Prometeu, així com amb altres grups d'investigació d'excel·lència nacionals o estrangers. També podran formar part d'eixes aliances empreses o organitzacions públiques o privades que faciliten la transferència dels resultats de la investigació  
Es tindran per grups nacionals d'excel·lència aquells l'investigador principal dels quals tinga reconeguts un mínim de 3 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haja finalitzat com a tal un mínim de 3 projectes d'I+D del pla nacional o de programes marc de la Unió Europea amb una duració superior a un any com a investigador principal del projecte. La resta dels membres del grup hauran de presentar una mitjana de 2 trams d'avaluació positiva de l'activitat investigadora per la CNEAI o de 2 projectes dels mencionats en el paràgraf anterior com a investigador principal, per al còmput d'esta mitjana també s'inclou l'investigador principal.   
Es tindran per grups estrangers d'excel·lència els que presenten resultats anàlegs els espanyols.  
En el cas de propostes conjuntes entre grups d'uns quants centres d'investigació, es necessitarà l'autorització de cada una de les entitats.  
  
En tots els casos, les propostes seran coordinades per l'investigador responsable d'un dels grups d'excel·lència Prometeu.  
  
Base 3. Formalització de sol·licituds  
L'imprés de sol·licitud anirà acompanyat d'un pla estratègic de desenrotllament de l'ISIC que preveja:  
a) La denominació de l'ISIC, amb el seu acrònim.  
b) El projecte científic cooperatiu per a un desenrotllament quadrianual, en què es descriga l'oportunitat de la creació de l'ISIC, així com la viabilitat del seu desenrotllament, les àrees i línies científiques que es pretenguen desenrotllar (en investigació, en transferència), les distintes accions i actuacions necessàries per a assolir els objectius proposats, així com una memòria econòmica.  
c) El sistema d'avaluació de l'ISIC, amb indicadors i cronograma de seguiment.  
d) Relació de tots els grups que componen la proposta de l'ISIC, amb el detall dels investigadors doctors que s'adscriuen al projecte.  
  
e) Pressupost de gastos detallat per conceptes, de cada una de les anualitats en què s'executarà el projecte.  
f) En el cas de projectes d'actuació col·laborativa amb el sector privat, es presentaran els documents que acrediten tant les vinculacions prèvies entre el grup d'investigació i les entitats privades com els compromisos de les actuacions a realitzar.  
g) En el cas d'aliances entre distints grups d'excel·lència, s'haurà de justificar els motius d'estes aliances per al desenrotllament dels programes d'investigació col·laborativa.  
h) Currículum de l'investigador principal i de la resta dels investigadors dels grups no Prometeu i còpia de la resolució de la CNEAI on s'acredite el reconeixement dels trams de l'activitat investigadora de l'investigador principal i la resta de components del grup o còpia de la resolució de concessió dels projectes d'I+D, on conste la data d'inici i finalització d'estos. En el cas de ser beneficiari d'ajudes del programa marc de la Unió Europea o projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable i la data d'inici i finalització d'este, acreditació del compliment dels requisits de la base 2 mitjançant una resolució de concessió o certificat acreditatiu del responsable de l'entitat.  
  
i) Resum executiu del pla estratègic de desenrotllament de l'ISIC.   
j) En el cas d'aliances amb grups estrangers, estos hauran d'acreditar la seua excel·lència amb un document acreditatiu de l'avaluació de la seua activitat investigadora.  
  
Base 4. Termini i lloc de presentació  
El termini i lloc de presentació de les sol·licituds serà l'indicat en l'annex I.  
  
Base 5. Naturalesa i quantia de les ajudes  
1. Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció, durant un període de quatre anys fins a un màxim de 60.000 euros anuals.  
Conceptes susceptibles d'ajuda:  
- personal de gestió i suport a la investigació   
- material fungible  
- viatges, manutenció i allotjament   
- difusió i divulgació de les activitats  
- realització de jornades científiques   
- investigadors doctors invitats   
Les ajudes concedides, que seran destinades al desenrotllament de les actuacions col·laboratives aprovades, no podran finançar els mateixos gastos que siguen subvencionats pels projectes d'excel·lència vigents.  
  
Base 6. Avaluació  
La valoració cientificotècnica de les propostes es durà a terme segons els criteris següents:  
a) Oportunitat i viabilitat de la proposta presentada de creació d'ISIC (25%).  
b) Potencial per a reforçar la seua posició científica en el context internacional (25%).  
c) Potencial de cooperació amb empreses i/o entitats socials per a transferir els resultats del coneixement a la societat (25%).   
d) Qualitat científica dels investigadors adscrits (25%).  
e) L'aliança entre grups Prometeu es valorarà amb 10 punts addicionals.  
  
Base 7. Obligacions dels beneficiaris  
Les persones beneficiàries estaran obligades a:   
a) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
b) Difondre els resultats de les investigacions objecte de subvenció.  
c) Confeccionar un logo característic de l'ISIC per a utilitzar-lo en totes les expressions del seu funcionament.  
d) Presentar una còpia del contracte del personal de gestió i suport en el termini d'un mes des de la seua firma.  
Addicionalment, un any després de la finalització de l'ajuda es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
Base 8. Justificació de les ajudes  
La justificació de les ajudes es realitzarà d'acord amb el que establix la base 12 de l'annex I i per l'import de la subvenció concedida.   
  
Els centres beneficiaris de les ajudes hauran de justificar la subvenció aportant la documentació següent:  
a) Una memòria amb les accions dutes a terme, els seus resultats i la relació dels gastos subvencionats amb les dites accions.  
b) En el cas de difusió, addicionalment, s'haurà d'aportar el material gràfic (fullets, tríptics, cartells...) que acredite la realització de l'acció.  
  
c) Programa científic definitiu, fullets, tríptics i cartells.  
d) Publicacions que hagen sigut objecte de l'ajuda.  
En tot cas, haurà de quedar acreditada en la documentació oficial del congrés i publicacions el patrocini de la Generalitat. L'omissió d'esta obligació suposarà un cas d'incompliment previst en l'apartat 11.3 de l'annex I i podrà ocasionar el reintegrament de les quantitats concedides.  
  
Base 9. Plurianualitat de les ajudes  
Cada una de les següents anualitats del projecte serà finançada condicionada a l'existència de crèdit adequat i suficient en el corresponent exercici pressupostari, i per a això l'investigador principal haurà de presentar de l'1 al 15 de novembre de l'anualitat en curs un informe normalitzat de progrés i seguiment del projecte d'investigació, i on es manifestarà, si és procedent, la voluntat de continuar el projecte per a la següent anualitat, amb indicació, si és el cas, de les modificacions del pressupost de gastos que al seu dia es va preveure per a esta, desglossat per conceptes. A l'informe s'acompanyarà una relació de resultats derivats de l'execució de l'anualitat anterior del projecte que inclourà una relació de publicacions i patents derivades del projecte.  
  
L'import de l'ajuda per a la següent anualitat serà fixat per resolució del director general d'Universitat, Estudis Superiors i Ciència en funció de les disponibilitats pressupostàries existents en la corresponent anualitat. La present base és aplicable a totes les edicions de les ajudes del programa ISIC.